**Integrovaný regionálny operačný program**

**2014 – 2020**

**Prioritná os 5 Miestny rozvoj vedený komunitou**

***;***

Príručka pre užívateľa

***Verzia 2.1***

***Platnosť: 22.12.2022***

***Účinnosť: 27.12.2022***

Schválil: …………………………………………………

 Ing. Albert Németh, MBA

 generálny riaditeľ sekcie IROP

Obsah

[Úvod 3](#_Toc110312889)

[Skratky 3](#_Toc110312890)

[Definícia základných pojmov 4](#_Toc110312891)

[Legislatívny rámec 6](#_Toc110312892)

[Legislatíva EÚ 6](#_Toc110312893)

[Legislatíva SR 6](#_Toc110312894)

[1. Realizácia projektu 8](#_Toc110313174)

[2. Verejné obstarávanie 8](#_Toc110313175)

[3. Publicita 9](#_Toc110313176)

[3.1 **Pokyny pri označovaní majetku a spotrebného materiálu** 9](#_Toc110313177)

[4. Finančné riadenie 11](#_Toc110313178)

[4.1 Administratívna finančná kontrola 13](#_Toc110313179)

[4.2 Účtovníctvo, účtovné doklady a ich prílohy 15](#_Toc110313181)

[5. Finančná kontrola na mieste projektu 15](#_Toc110313185)

[5.1 Postupy vykonávania finančnej kontroly na mieste 16](#_Toc110313186)

[6. Zmeny zmluvy o príspevku 19](#_Toc110313187)

[6.1 Formálne, menej významné zmeny zmluvy o príspevku 21](#_Toc110313188)

[6.2 Významnejšie zmeny zmluvy o príspevku 22](#_Toc110313189)

[7. Nezrovnalosti 28](#_Toc110313190)

[7.1 Vymáhanie nezrovnalosti – finančné vysporiadanie 29](#_Toc110313191)

[8. Monitorovanie 30](#_Toc110313192)

[8.1 Monitorovanie počas realizácie projektu 30](#_Toc110313193)

[8.2 Monitorovanie po ukončení projektu (t.j. v období udržateľnosti) 31](#_Toc110313208)

[8.3 Identifikácia pochybení pri monitorovaní projektu 32](#_Toc110313217)

[8.4 Merateľné ukazovatele na úrovni projektu 32](#_Toc110313218)

[8.5 Podmienky poskytnutia príspevku v období platnosti a účinnosti zmluvy o príspevku 33](#_Toc110313219)

[9. Prílohy 36](#_Toc110313221)

# Úvod

Príručka pre užívateľa je záväzným riadiacim dokumentom, ktorý predstavuje komplexný metodický návod užívateľa, v pozícii prijímateľa príspevku po podpise zmluvy o poskytnutí finančného príspevku s MAS.

Príručka pre užívateľa v rámci stratégie MAS, realizovanej s podporou Integrovaného regionálneho operačného programu, predstavuje metodický dokument MAS, ktorého cieľom je poskytnúť užívateľovi návod na plnenie povinností vyplývajúcich zo zmluvy o príspevku od momentu nadobudnutia jej účinnosti až po ukončenie obdobia udržateľnosti projektu. Príručka taktiež slúži na zlepšenie vzájomnej spolupráce všetkých zúčastnených strán zainteresovaných v projekte počas realizácie ako aj počas obdobia udržateľnosti projektu.

Okrem postupov uvedených v Príručke pre užívateľa **je pre užívateľa počas implementácie projektu záväzné rešpektovať** podmienky, postupy a pravidlá, ktoré sú uvedené v nasledovných dokumentoch:

* Zmluva o poskytnutí finančného príspevku uzavretá medzi užívateľom a MAS,
* schválená Žiadosť o  poskytnutie príspevku (ďalej aj ako „ŽoPr“),
* Jednotná príručka pre žiadateľov/prijímateľov k procesu a kontrole verejného obstarávania/obstarávania
* usmernenia a metodické pokyny RO pre IROP,
* metodické pokyny CKO/CO/OA, na ktoré sa príručka odvoláva,
* ďalšie záväzné riadiace dokumenty.

# Skratky

|  |  |
| --- | --- |
| Skratka | Význam |
| AFK | Administratívna finančná kontrola |
| CKO | Centrálny koordinačný orgán |
| CLLD | Miestny rozvoj vedený komunitou |
| CRZ | Centrálny register zmlúv  |
| EFRR | Európsky fond regionálneho rozvoja |
| EK | Európska komisia |
| EPFRV | Európsky poľnohospodársky fond pre rozvoj vidieka |
| EPVO | Elektronická platforma verejného obstarávania |
| EÚ | Európska únia |
| EŠIF | Európske štrukturálne a investičné fondy |
| FKnM | Finančná kontrola na mieste  |
| FTE | Full-time equivalent, merná jednotka pre pracovný výkon zamestnanca |
| IROP | Integrovaný regionálny operačný program |
| MAS | Miestna akčná skupina |
| MIRRI SR  | Ministerstvo investícií, regionálneho rozvoja a informatizácie Slovenskej republiky |
| OA | Orgán auditu Ministerstva financií Slovenskej republiky |
| PO | Prioritná os  |
| ReS | Realizátor svojej stratégie |
| RO  | Riadiaci orgán pre Integrovaný regionálny operačný program |
| SR CLLD | Systém riadenia CLLD |
| SR EŠIF | Systém riadenia EŠIF  |
| ŠC | Špecifický cieľ  |
| ÚVO | Úrad pre verejné obstarávanie |
| VO | Verejné obstarávanie  |
| VÚC | Vyšší územný celok |
| VZP | Všeobecné zmluvné podmienky (príloha č. 1 zmluvy o poskytnutí príspevku) |
| Z. z.  | Zbierka zákona |
| ŽoP | Žiadosť o platbu |
| ŽoPr | Žiadosť o príspevku |
| ZVO | Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov |

# Definícia základných pojmov

**Bezodkladne** – najneskôr do siedmich pracovných dní od vzniku skutočnosti rozhodnej pre počítanie lehoty.

**Centrálny koordinačný orgán** alebo **CKO** – v podmienkach SR plní úlohy CKO MIRRI SR, ktorý je ústredným orgánom štátnej správy určeným v Partnerskej dohode a je zodpovedný za efektívnu a účinnú koordináciu riadenia poskytovania príspevku z európskych štrukturálnych a investičných fondov v rámci Partnerskej dohody.

**Deň –** dňom sa rozumie pracovný deň, ak v tomto dokumente nie je výslovne uvedené že ide o kalendárny deň.

**Dodávateľ** – subjekt, ktorý zabezpečuje pre užívateľa dodávku tovarov, uskutočnenie prác alebo poskytnutie služieb ako súčasť realizácie aktivít projektu na základe výsledkov verejného obstarávania alebo iného druhu obstarávania, ktoré bolo v rámci projektu vykonané v súlade so zmluvou.

**Európske štrukturálne a investičné fondy** alebo **EŠIF** – spoločné označenie pre Európsky fond regionálneho rozvoja, Európsky sociálny fond, Kohézny fond, Európsky poľnohospodársky fond pre rozvoj vidieka a Európsky námorný a rybársky fond.

**Investičné výdavky** - výdavky na obstaranie hmotného a nehmotného majetku, vrátane výdavkov súvisiacich s obstaraním tohto majetku v zmysle zákona o dani z príjmov. Investičné výdavky majú priamu väzbu a súvislosť s projektom.

**Jednotná príručka k VO** – Jednotná príručka pre žiadateľov / prijímateľov k procesu a kontrole verejného obstarávania / obstarávania vydaná Centrálnym koordinačným orgánom. Príručka sa primeraným spôsobom vzťahuje aj na užívateľa.

**Konflikt záujmov** - je vo všeobecnosti vymedzený v § 46 zákona o EŠIF ako skutočnosť, keď z finančných, osobných, rodinných, politických alebo iných dôvodov je narušený alebo ohrozený nestranný, transparentný, nediskriminačný, efektívny, hospodárny a objektívny výkon funkcií pri poskytovaní príspevku. Uvedené ustanovenie sa vzťahuje aj na prípady konfliktu záujmov medzi obstarávateľom a zainteresovanou osobu alebo medzi uchádzačom/záujemcom a zainteresovanou osobou. Problematiky konfliktu záujmov sa čiastočne dotýkajú § 40, § 100, § 111d (8) ZVO, najmä v spojení s vylúčením zaujatosti a konfliktu záujmov členov komisie na vyhodnotenie ponúk alebo členov rady ÚVO.

**Lehota** - lehoty určené podľa dní začínajú plynúť prvým pracovným dňom nasledujúcim po kalendárnom dni, v ktorom došlo ku skutočnosti určujúcej začiatok lehoty. Lehoty určené podľa týždňov, mesiacov alebo rokov sa končia uplynutím toho kalendárneho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty. Ak taký kalendárny deň v mesiaci nie je, lehota sa končí posledným dňom mesiaca. Ak koniec lehoty pripadne na sobotu, nedeľu alebo na deň pracovného pokoja, je posledným dňom lehoty nasledujúci pracovný deň.

**MAS** - občianske združenie, ktorému bola schválená Stratégia CLLD a udelený štatút MAS rozhodnutím Pôdohospodárskej platobnej agentúry a s ktorým má užívateľ uzavretú zmluvu o príspevku. MAS získava finančné prostriedky na financovanie projektov užívateľov (na ktoré sa vzťahuje táto príručka) v rámci Stratégie CLLD od RO na základe Zmluvy o poskytnutí nenávratného finančného príspevku uzavretej medzi RO a MAS.

**Neoprávnené výdavky** - výdavky, ktoré vznikli mimo obdobia oprávnenosti výdavkov alebo boli predmetom financovania inej nenávratnej pomoci alebo spadajú do účtovnej kategórie neoprávnenej na spolufinancovanie z prostriedkov IROP alebo nesúvisia s činnosťami nevyhnutnými pre úspešnú realizáciu projektu alebo sú v rozpore so zmluvou o príspevku.

**Obstarávateľ** je určený v zmysle § 8 ZVO. Podľa ZVO ak verejný obstarávateľ poskytne verejnému obstarávateľovi alebo obstarávateľovi finančné prostriedky na dodanie tovaru, na uskutočňovanie stavebných prác a na poskytnutie služieb, je verejný obstarávateľ alebo obstarávateľ povinný postupovať ako tento verejný obstarávateľ.

**Oprávnenosť** - je charakterizovaná ako súlad projektu s osobnými, vecnými, finančnými, územnými a časovými predpokladmi poskytnutia príspevku vo výzve na predkladanie ŽoP.

**Riadiaci orgán** alebo **RO –** orgán štátnej správy alebo územnej samosprávy poverený Slovenskou republikou, ktorý je určený na realizáciu programu a zodpovedá za riadenie programu v súlade so zásadou riadneho finančného hospodárenia podľa článku 125 všeobecného nariadenia. Riadiaci orgán je menovaný pre každý OP. V podmienkach SR v súlade s § 7 zákona o EŠIF určuje jednotlivé riadiace orgány vláda SR, ak v tomto ustanovení nie je uvedené inak. Pre účely tejto príručky sa pod RO rozumie riadiaci orgán pre IROP, t. j. MIRRI SR.

**Riadne –** uskutočnenie (právneho) úkonu v súlade so zmluvou o príspevku, právnymi predpismi SR a právnymi aktmi EÚ, Príručkou pre pre užívateľa, SR CLLD a právnymi dokumentmi.

**Účtovný doklad -** doklad definovaný v § 10 ods. 1 zákona č. 431/2002 Z. z. o účtovníctve v znení zákona č. 198/2007 Z. z. Na účely predkladania ŽoP sa vyžaduje splnenie náležitostí definovaných v § 10 ods. 1 písm. a) až f) predmetného zákona, pričom za dostatočné splnenie náležitosti podľa písm. f) sa považuje vyhlásenie užívateľa v ŽoP v časti čestné vyhlásenie.

**Udržateľnosť projektu** - udržanie (zachovanie) výsledkov realizovaného projektu definovaných prostredníctvom merateľných ukazovateľov projektu počas stanoveného obdobia, ako aj dodržanie ostatných podmienok vyplývajúcich z čl. 71 všeobecného nariadenia. Obdobie udržateľnosti projektu uvádza zmluva o príspevku. Začína plynúť v kalendárny deň, ktorý bezprostredne nasleduje po kalendárnom dni, v ktorom došlo k finančnému ukončeniu projektu (užívateľovi bol vyplatený, resp. zúčtovaný príspevok (schválená ŽoP - zúčtovanie), ak posledná platba bola užívateľovi poskytnutá systémom predfinancovania) a trvá 3 roky v prípade projektov zameraných na aktivitu A1 a 5 rokov v prípade ostatných typov projektov.

**Uchádzač** - fyzická osoba, právnická osoba alebo skupina takýchto osôb, ktorá na trhu dodáva tovar, uskutočňuje stavebné práce alebo poskytuje službu a predložila ponuku.

**Začatie verejného obstarávania/obstarávania** alebo **začatie VO -** VO sa považuje za začaté dňom odoslania oznámenia o vyhlásení VO alebo oznámenia použitého ako výzva na súťaž alebo výzva na predkladanie ponúk na zverejnenie alebo zaslanie opisného formuláru na zverejnenie v rámci EPVO alebo odoslania výzvy na predkladanie ponúk vybraným záujemcom.

**Zmluva o príspevku** – zmluva o poskytnutí finančného príspevku uzatváraná medzi MAS a subjektom, ktorého žiadosť o poskytnutí príspevku bola MAS schválená v rámci výzvy na predkladanie žiadostí o príspevok vyhlásenej MAS.

**Zverejnenie** – je vykonané vo vzťahu k akémukoľvek právnemu dokumentu, ktorým je užívateľ viazaný podľa zmluvy o príspevku, ak je uskutočnené na webovom sídle orgánu zapojeného do riadenia, auditu a kontroly EŠIF vrátane finančného riadenia alebo akékoľvek iné zverejnenie tak, aby užívateľ mal možnosť sa s takýmto právnym dokumentom, z ktorého pre neho vyplývajú alebo môžu vyplývať práva a povinnosti, oboznámiť a zosúladiť s jeho obsahom svoje činnosti a postavenie. MAS nie je povinná užívateľa na takéto právne dokumenty osobitne a jednotlivo upozorňovať.

**Žiadosť o platbu** alebo **ŽoP -** dokument, ktorý pozostáva z formuláru žiadosti a povinných príloh, na základe ktorého je užívateľovi uhrádzaný príspevok.

# Legislatívny rámec

## Legislatíva EÚ

* Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006 v platnom znení (ďalej len „všeobecné nariadenie“);
* Nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja, Európskom sociálnom fonde a o osobitných ustanoveniach týkajúcich sa cieľa Investovanie do rastu a zamestnanosti, a ktorým sa zrušuje nariadenie (ES) č. 1080/2006 v platnom znení (ďalej len „nariadenie o ERDF“);
* Vykonávacie nariadenie Komisie (EÚ č. 821/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1303/2013, pokiaľ ide o podrobné pravidlá pre prevod a správu programových príspevkov, podávanie správ o finančných nástrojoch, technické vlastnosti informačných a komunikačných opatrení týkajúcich sa operácií a systém na zaznamenávanie a uchovávanie údajov (ďalej len „vykonávacie nariadenie“);
* Nariadenie rady (ES) č. 2185/1996 o kontrolách a inšpekciách na mieste vykonávaných Európskou komisiou s cieľom ochrany finančných záujmov Európskych spoločenstiev pred spreneverou a inými podvodmi;
* Nariadenie Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov;
* Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES;

## Legislatíva SR

* Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov
* Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon o EŠIF“);
* Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole“);
* Zákon č. 40/1964 Zb. Občiansky zákonník v znení neskorších predpisov;
* Zákon č. 513/1991 Zb. Obchodný zákonník v znení neskorších predpisov (ďalej len „Obchodný zákonník“);
* Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len „zákon o slobode k informácií“);
* Zákon č. 99/1963 Zb. Občiansky súdny poriadok v znení neskorších predpisov (ďalej len „Občiansky súdny poriadok“);
* Zákon č. 160/2015 Z. z. Civilný sporový poriadok;
* Zákon č. 161/2015 Z. z. Civilný mimosporový poriadok;
* Zákon č. 162/2015 Z. z. Správny súdny poriadok;
* Zákon č. 311/2001 Z. z. Zákonník práce v znení neskorších predpisov (ďalej len „Zákonník práce“);
* Zákon č. 300/2005 Z. z. Trestný zákon v znení neskorších predpisov (ďalej len „Trestný zákon“).

# Realizácia projektu

Realizácia projektu užívateľa začína v zmysle zmluvy o príspevku v kalendárny deň:

* 1. vystavenia prvej písomnej objednávky na dodanie tovaru, poskytnutí služieb alebo realizáciu stavebných prác, alebo
	2. nadobudnutia účinnosti prvej zmluvy o dodaní tovaru, poskytnutí služieb alebo realizácii stavebných prác, uzavretej s Dodávateľom, ak príslušná zmluva s Dodávateľom nepredpokladá vystavenie písomnej objednávky.

Začatie realizácie projektu je rozhodujúci pre určenie obdobia pre vznik oprávnených výdavkov.

|  |
| --- |
| Vykonanie akéhokoľvek úkonu vzťahujúceho sa k realizácii verejného obstarávania nie je realizáciou projektu, a preto vo vzťahu k začatiu realizácie projektu nevyvoláva právne dôsledky. |

Užívateľ je povinný ukončiť realizáciu projektu (zabezpečiť, aby boli tovary dodané, stavebné práce zrealizované a služby, ktoré tvoria predmet projektu poskytnuté) a záverečná ŽoP, resp. ŽoP na poskytnutie predfinancovania poslednej časti príspevku predložená MAS najneskôr **do 9 mesiacov** od nadobudnutia účinnosti zmluvy o príspevku. Táto lehota sa predĺži o lehotu:

1. počas ktorej trvali okolnosti vylučujúce zodpovednosť,
2. pozastavenia realizácie projektu z dôvodov omeškania na strane MAS podľa čl. 8 ods. 4 VZP

MAS môže v objektívnych prípadoch (pre podrobnosti pozri kapitolu 2 tejto príručky), na základe riadne odôvodnenej požiadavky užívateľa, povoliť predĺženie lehoty na predloženie záverečnej ŽoP, resp. ŽoP na poskytnutie predfinancovania poslednej časti príspevku, **maximálne však hraničného termínu určeného v príslušnej výzve**. MAS pri rozhodovaní o povolení predĺženia lehoty prihliada na:

1. aktuálny stav rozpracovanosti projektu,
2. stavu plnenia merateľných ukazovateľov na úrovni CLLD.

Užívateľ predložením záverečnej žiadosti o platbu, resp. ŽoP na poskytnutie predfinancovania poslednej časti príspevku deklaruje, že predmet projektu je zrealizovaný (všetky stavebné práce zrealizované a/alebo tovary dodané a/alebo služby poskytnuté).

Projekt je finančne ukončený potom, ako MAS uhradí užívateľovi príspevok podľa zmluvy o príspevku, resp. schváli zúčtovanie poskytnutého predfinancovania v uznanej oprávnenej výške.

Dňom finančného ukončenia projektu začína plynúť obdobie udržateľnosti projektu, ktoré trvá 3 roky v prípade projektov, zameraných na aktivitu A1 a 5 rokov v prípade projektov, zameraných na ostatné podporované aktivity.

# Verejné obstarávanie

Postupy VO, resp. obstarávania sú uvedené v [Jednotnej príručke k VO](file:///C%3A%5CUsers%5CTane%5CDownloads%5Cjednotna_prirucka_pre_ziadatelov_prijimatelov_k_procesu_a_kontrole_verejneho_obstaravania_obstaravania.pdf). Užívateľ postupuje pri obstaraní predmetu projektu v súlade s Jednotnou príručkou k VO, pričom sa naňho primerane vzťahujú povinnosti ako na žiadateľa, resp. prijímateľa (v zmysle Jednotnej príručky VO).

Užívateľ po ukončení VO (po podpise zmluvy s dodávateľom/vystavení objednávky), najneskôr však spolu so ŽoP, predloží na MAS celú dokumentáciu k VO. Rozsah predkladanej dokumentácie je definovaný v Príručke k procesu VO (v prípade zákaziek, ktorých obstarávanie užívateľ začal do 15. júna 2021), resp. v Jednotnej príručke k VO (v prípade zákaziek, ktorých obstarávanie užívateľ začal po 15. júni 2021).

Užívateľ je povinný predložiť MAS na kontrolu aj všetky prípadné dodatky súvisiace s výsledkom VO po ich podpise.

Vzhľadom na skutočnosť, že finančná kontrola VO je časovo náročnejšia (do kontroly vstupuje aj RO pre IROP) odporúčame užívateľom, aby dokumentáciu k VO predložili na kontrolu MAS bezodkladne po ukončení obstarávania.

Výsledkom finančnej kontroly VO je správa z kontroly. V prípade, že MAS v rámci finančnej kontroly VO identifikuje nedostatky, preruší kontrolu a písomne vyzve užívateľa na ich odstránenie, zapracovanie pripomienok, zdôvodnenie nezapracovania pripomienok. MAS spolu s výzvou vypracuje a užívateľovi zašle návrh správy z kontroly, v ktorej určí lehotu na podanie námietok, resp. vyjadrenie.

Ak kontrolou neboli zistené nedostatky, užívateľ akceptoval všetky zistené nedostatky, MAS, resp. RO pre IROP neakceptuje námietky podané užívateľom, užívateľ v stanovenej lehote nedoručil námietky alebo doručil oznámenie, že nemá námietky k návrhu správy, MAS vypracuje správu z kontroly a zašle užívateľovi v listinnej podobe. V prípade, že MAS úplne alebo sčasti akceptuje námietky podané užívateľom, je povinný zohľadniť opodstatnenosť týchto námietok v správe. Zaslanie správy užívateľovi sa považuje za moment ukončenia kontroly.

V prípade, ak MAS určí v návrhu správy z kontroly finančnú korekciu a užívateľa zašle písomný súhlas s navrhovanou ex-ante finančnou opravou, MAS vypracuje Správu z kontroly a návrh dodatku k zmluve o príspevku so zohľadnením finančnej korekcie.

V prípade, ak užívateľ zašle námietky k návrhu správy a MAS námietky vyhodnotí ako neopodstatnené alebo ako čiastočne opodstatnené, MAS vypracuje Správu z kontroly a návrh dodatku k zmluve o príspevku so zohľadnením finančnej korekcie.

Odoslaním správy z kontroly sa kontrola VO považuje za ukončenú. V prípade, že užívateľ naviazal účinnosť zmluvy s dodávateľom, je uvedený moment zároveň momentom nadobudnutia účinnosti zmluvy s dodávateľom.

# Publicita

Jednou z povinností Užívateľa je (v zmysle všeobecného nariadenia) aj vykonávanie opatrení v oblasti informovania a komunikácie, zameraných na verejnosť. Užívateľ je zodpovedný za zabezpečenie informovania verejnosti o zdrojoch financovania projektu, tie sa realizujú zobrazením:

1. znaku EÚ v súlade s technickými vlastnosťami stanovenými vo vykonávacom nariadení, spolu s odkazom na EÚ;
2. odkazu na ERDF.

Počas realizácie projektu prijímateľa informuje verejnosť o podpore získanej z ERDF tým, že:

1. uverejní na svojom webovom sídle (ak existuje) krátky opis projektu, zodpovedajúci úrovni podpory vrátane jej cieľov a výsledkov a zdôrazní finančnú podporu z EÚ a
2. umiestni na mieste ľahko viditeľnom verejnosťou, ako sú vstupné priestory budovy, aspoň jeden plagát s informáciami o projekte (minimálnej veľkosti A3; vzor plagátu je prílohou č. 2 tejto príručky), vrátane uvedenia výšky finančnej podpory z EÚ. Plagát má byť umiestnený v mieste realizácie projektu, prípadne v sídle žiadateľa, ako to charakter projektu neumožňuje (napr. investícia do kanalizácie, vodovodu alebo cyklotrasy). Plagát môže obsahovať ďalšie logo, resp. logá (napr. logo prijímateľa), pričom žiadne logo nesme byť väčšie ako logo EÚ, pokiaľ ide o výšku alebo šírku

## **Pokyny pri označovaní majetku a spotrebného materiálu**

Pri označovaní nakúpeného dlhodobého majetku alebo spotrebného materiálu je potrebné využiť plagáty, štítky, samolepky, prípadne pečiatky. Každý jednotlivý hmotný predmet by mal byť označený adekvátnym spôsobom.

**Dlhodobý majetok**

Rozmerovo väčšie druhy dlhodobého majetku (napr. prevádzkové stroje, dopravné prostriedky a pod.) obstaraného v rámci projektu spolufinancovaného z fondov EÚ, musia byť označené:

* + logom EÚ (znak EÚ s odkazom „EURÓPSKA ÚNIA“ a „Európsky fond regionálneho rozvoja“) a
	+ logom IROP.

Rozmerovo menšie druhy dlhodobého majetku (napr. výpočtová technika a pod.) musia byť označené:

* + skráteným variantom loga EÚ (tzn. znak EÚ s odkazom „EURÓPSKA ÚNIA“)
	+ logom IROP

Označenie musí byť umiestnené na najviac viditeľnom mieste (napr. na strojoch v oblasti, kde je stroj ovládaný pracovníkmi).

Označenie musí byť veľkosťou adekvátne cene majetku a tiež adekvátne použité vzhľadom na rozmery majetku, t. j. pri rozmerovo väčších druhoch majetku sa odporúča použiť plagát, príp. iná forma označenia obsahujúca všetky definované povinné náležitosti a pri rozmerovo menších druhoch majetku postačí na zabezpečenie publicity samolepka, štítok, resp. pečiatka.

Pokiaľ ide o majetok, pri ktorom je jeho označenie vzhľadom na jeho vlastnosti komplikované (napr. nehnuteľný majetok, majetok, ktorý nie je možné označiť z iných objektívnych dôvodov), prijímateľ zabezpečí aplikáciu iného, možného spôsobu označenia, t. j. zabezpečí umiestnenie adekvátneho propagačného prostriedku (napr. pamätnej dosky, stálej tabule alebo plagátu) v blízkosti majetku, prípadne na inom viditeľnom a vhodnom mieste.

**Spotrebný materiál**

V tomto prípade je potrebné umiestniť na predmet samolepku, štítok resp. pečiatku, ktorá zabezpečí informovanie verejnosti o pomoci z EÚ.

Spotrebný materiál musí byť označený:

* + skráteným variantom loga EÚ (tzn. znak EÚ s odkazom „EURÓPSKA ÚNIA“)
	+ logom IROP

Označenie musí byť umiestnené na najviac viditeľnom mieste (napr. pri strojoch v oblasti, kde je stroj ovládaný pracovníkmi, pri knižných publikáciách na prvej textovej strane v prípade – ak ho nemožno umiestniť na obálke z dôvodu predchádzania jej poškodenia).

Označenie musí byť veľkosťou adekvátne cene predmetu a tiež adekvátne použité vzhľadom na rozmery majetku.

Pokiaľ ide o predmety, pri ktorých je ich označenie vzhľadom na vlastnosti predmetu komplikované (napr. veľmi malý predmet, predmet, ktorý nie je možné označiť z iných objektívnych dôvodov), prijímateľ zabezpečí aplikáciu iného, možného spôsobu označenia, t.j. zabezpečí umiestnenie adekvátneho propagačného prostriedku v blízkosti predmetu, prípadne na inom viditeľnom a vhodnom mieste napr. na obale a pod.

V prípade využitia prostriedkov EÚ na nákup kancelárskych potrieb bežnej dennej potreby, ako napr. kancelárske spinky, gumy, pásky a pod., pričom tieto nebudú plniť úlohy v oblasti informovania a komunikácie o projekte, nie je potrebné tieto predmety žiadnym spôsobom označovať.

Znak EÚ a odkaz na EÚ a ďalšie súvisiace náležitosti musia byť vždy takej veľkosti, aby boli dostatočne výrazné, viditeľné, čitateľné a zrozumiteľné. Znak EÚ a odkaz na EÚ, ako aj ďalšie súvisiace náležitosti nesmú byť nikdy menšie ako ostatné zobrazené symboly a logá.

# Finančné riadenie

Príspevok na realizáciu projektu, ktorý je predmetom schválenej ŽoPr, sa užívateľovi poskytuje na základe žiadosti o platbu (ŽoP). Formulár ŽoP pre užívateľov je prílohou č. 3 tejto príručky a pokyny k vyplneniu ŽoP prílohou č. 4 tejto príručky.

Užívatelia môžu predkladať ŽoP formou predfinancovania, refundácie alebo kombináciou oboch systémov, v závislosti od podmienok príslušnej výzvy a konkrétnej zmluvy o príspevku. Jednotlivé ŽoP môže užívateľ predkladať len na jeden z uvedených systémov, tzn. že výdavky realizované z poskytnutého predfinancovania nemôže užívateľ kombinovať s výdavkami uplatňovanými systémom refundácie v rámci jednej ŽoP. V takom prípade užívateľ predkladá samostatne ŽoP na predfinancovanie a samostatne ŽoP - žiadosť o refundáciu. Užívateľ predkladá ŽoP vo formáte MS EXCEL a podpísaný a vyplnený formulár, spolu s ostatnou podpornou dokumentáciou ako sken vo formáte pdf na e-mailovú adresu MAS.

**Refundácia**

Pri systéme refundácie sa finančné prostriedky preplácajú na základe užívateľom skutočne vynaložených výdavkov, tzn. že užívateľ vynaloží výdavky najskôr z vlastných zdrojov a tie mu budú následne na základe žiadosti o platbu v pomernej výške refundované.

Postup pri predkladaní ŽoP:

* + - * 1. Užívateľ vynaloží výdavky (uhradí faktúry, resp. iné doklady, z ktorých vyplýva povinnosť úhrady dodaných tovarov a/alebo poskytnutých služieb a/alebo zrealizovaných stavebných prác) z vlastných zdrojov.
				2. Užívateľ vyplní formulár ŽoP (hárok „ŽoP“ a „Príloha 1 Monitor. údaje“ sú prílohou č. 3 tejto príručky) v súlade s inštrukciou uvedenou v prílohe č. 4 tejto príručky (hárok ŽoP sa predkladá vo formáte MS Excel, ako aj vo formáte pdf ako sken štatutárnym orgánom alebo ním poverenou osobou podpísaného formulára ŽoP), pričom užívateľ spolu so ŽoP predkladá sken faktúry, príp. doklady rovnocennej dôkaznej hodnoty (overenej pečiatkou a podpisom štatutárneho orgánu užívateľa) a výpisu z bankového účtu (overený pečiatkou a podpisom štatutárneho orgánu užívateľa), resp. dodávateľom pokladničného dokladu, ktorý potvrdzuje uhradenie výdavkov deklarovaných v ŽoP a ďalšiu podpornú dokumentáciu (dodací list, protokol o odovzdaní, resp. inštalácii zariadenia, fotodokumentáciu a pod) v súlade s pokynmi uvedenými v prílohe č. 4 tejto príručky.

MAS po doručení ŽoP vykoná administratívnu finančnú kontrolu (AFK) ŽoP vrátane AFK VO (v prípade, že užívateľ nezaslal podklady k AFK VO samostatne pred predložením ŽoP). V prípade zistenia nedostatkov MAS vyzve užívateľa, aby v stanovenej lehote doplnil/zmenil ŽoP. MAS vyplatí príspevok užívateľovi:

1. po schválení AFK ŽoP (v prípade, ak financuje realizáciu stratégie CLLD v rámci IROP systémom zálohových platieb) alebo
2. po vyplatení nenávratného finančného príspevku MAS zo strany RO na základe schválenej „agregovanej“ ŽoP.

Poskytovanie príspevku režimom podľa písm. b) môže byť časovo výrazne náročnejšie, preto odporúčame užívateľom, aby sa vopred informovali, akým režimom MAS poskytuje príspevky.

**Predfinancovanie**

Predfinancovanie je užívateľovi poskytované na základe predloženej ŽoP a predložených nezaplatených účtovných dokladov.

Pri využití systému predfinancovania sa vyplácanie užívateľa uskutočňuje v dvoch etapách:

1. poskytnutie predfinancovania,
2. zúčtovanie predfinancovania,

Užívateľ predkladá ŽoP – poskytnutie predfinancovania v lehote splatnosti záväzku voči dodávateľovi, resp. zhotoviteľovi, pričom sa odporúča stanoviť maximálnu možnú lehotu na splnenie peňažného záväzku užívateľa voči dodávateľovi/zhotoviteľovi. V zmysle Obchodného zákonníka je táto lehota 30 kalendárnych, resp. max. 60 kalendárnych dní, ak je užívateľom tzv. subjekt vereného práva. V prípade subjektov iných ako sú subjekty verejného práva je možné dohodnúť dobu splatnosti aj dlhšiu, ak to nie je v hrubom nepomere k právam a povinnostiam vyplývajúcim zo záväzkového vzťahu pre dodávateľa/zhotoviteľa.

Užívateľ vyplní formulár ŽoP (hárok „ŽoP“ a „Príloha 1 Monitor. údaje“ sú prílohou č. 3 tejto príručky) v súlade s inštrukciou uvedenou v prílohe č. 4 tejto príručky (hárok ŽoP sa predkladá vo formáte MS Excel, ako aj vo formáte pdf ako sken štatutárnym orgánom alebo ním poverenou osobou podpísaného formulára ŽoP), pričom užívateľ spolu so ŽoP predkladá sken faktúry, príp. doklady rovnocennej dôkaznej hodnoty (overenej pečiatkou a podpisom štatutárneho orgánu užívateľa) a ďalšiu podpornú dokumentáciu (dodací list, protokol o odovzdaní, resp. inštalácii zariadenia, fotodokumentáciu a pod) v súlade s pokynmi uvedenými v prílohe č. 4 tejto príručky.

MAS vykoná AFK ŽoP vrátane AFK VO (v prípade, že užívateľ nezaslal podklady k AFK VO samostatne pred predložením ŽoP). V prípade zistenia nedostatkov vyzve užívateľa, aby v stanovenej lehote doplnil/upravil ŽoP. MAS vyplatí príspevok užívateľovi (podobne ako v prípade refundácie):

1. po schválení AFK ŽoP (v prípade, ak financuje realizáciu stratégie CLLD v rámci IROP systémom zálohových platieb) alebo
2. po vyplatení nenávratného finančného príspevku MAS zo strany RO na základe schválenej „agregovanej“ ŽoP.

Poskytovanie príspevku režimom podľa písm. b) môže byť časovo výrazne náročnejšie, preto odporúčame užívateľom, aby sa vopred informovali, akým režimom MAS poskytuje príspevky a v prípade, že MAS financuje realizáciu stratégie CLLD systémom predfinancovania, realizovali projekt prioritne z vlastných zdrojov (s cieľom eliminácie nedodoržania splatnosti faktúr) a/alebo predkladali podklady na kontrolu VO MAS pred predložením ŽoP, keďže AFK VO vykonávaná po predložení ŽoP predlžuje dobu potrebnú pre administráciu (posúdenie) ŽoP užívateľa.

**Zúčtovanie predfinancovania**

Po poskytnutí predfinancovania (pripísaní prostriedkov na účet užívateľa) je užívateľ povinný:

1. v zmysle čl. 17a ods. 4 VZP do **3 dní** od pripísania prostriedkov (príspevku) na jeho účet vyrovnať záväzky voči dodávateľom, resp. zhotoviteľom vyplývajúce z účtovných dokladov (faktúr) zahrnutých do ŽoP – poskytnutie predfinancovania, a to a následne
2. v zmysle čl. 17a ods. 5 VZP do **5 dní** od pripísania prostriedkov (príspevku) na jeho, celú sumu predfinancovania zúčtovať, t.j. predložiť na MAS samostatnú ŽoP – zúčtovanie predfinancovania.

Užívateľ vyplní formulár ŽoP (hárok „ŽoP“ je prílohou č. 3 tejto príručky) v súlade s inštrukciou uvedenou v prílohe č. 4 tejto príručky (ŽoP sa predkladá vo formáte MS Excel, ako aj vo formáte pdf ako sken štatutárnym orgánom alebo ním poverenou osobou podpísaného formulára ŽoP), pričom užívateľ spolu so ŽoP predkladá skeny dokladov preukazujúcich skutočnú úhradu záväzkov voči dodávateľom, resp. zhotoviteľom ako v prípade refundácie vo formáte .pdf v súlade s pokynmi uvedenými v prílohe č. 4 tejto príručky.

**Monitorovanie pokroku realizácie projektu**

S každou ŽoP (s výnimkou ŽoP – zúčtovanie predfinancovania) užívateľ predkladá monitorovacie údaje, t.j. aktuálne, ku dňu predloženia ŽoP dosiahnuté a cieľové hodnoty merateľných ukazovateľov v zmysle Predmetu podpory (príloha č. 2 zmluvy o príspevku). Podrobnosti o poskytovaní monitorovacích údajov k ŽoP sú uvedené v prílohe č. 4 tejto príručky a v kapitole 8.1 Monitorovanie počas realizácie projektu.

## Administratívna finančná kontrola

Momentom začatia výkonu AFK ŽoP zo strany MAS je doručenie (t.j. prijatie) ŽoP na e-mailovú adresu MAS. MAS vykoná AFK ŽoP:

1. **do 10 pracovných dní od prijatia ŽoP** od užívateľa v prípade ŽoP – refundácia alebo ŽoP poskytnutie predfinancovania a
2. **do 5 pracovných dní od prijatia ŽoP** od užívateľa v prípade ŽoP v prípade ŽoP – zúčtovanie predfinancovania.

Lehota na vykonanie AFK ŽoP začína plynúť nasledujúci pracovný deň po prijatí ŽoP zo strany MAS. Momentom ukončenia AFK ŽoP je zaslanie správy z kontroly užívateľovi.

MAS v rámci AFK ŽoP overí, či sú užívateľom deklarované oprávnené výdavky a ostatné skutočnosti uvedené v ŽoP správne zaevidované vo všetkých relevantných poliach, kompletné a správne, sú v súlade s vecnou, časovou a územnou oprávnenosťou v zmysle zmluvy o príspevku v znení neskorších dodatkov, a to najmä z hľadiska:

* jednoznačnej identifikácie užívateľa, údajov a ostatných skutočností uvedených k deklarovaným výdavkom,
* oprávnenosti výdavkov vo väzbe na príslušnú aktivitu projektu,
* oprávnenosti výdavkov vo vzťahu k miestu realizácie projektu,
* dodržania princípov hospodárnosti, efektívnosti, účinnosti a účelnosti výdavkov,
* časovej oprávnenosti výdavkov,
* oprávnenosti výdavkov z pohľadu záverov z finančnej kontroly VO,
* preukázateľnej matematickej správnosti výpočtu výdavkov,
* finančnej správnosti výdavkov vo vzťahu k rozpočtu projektu (t.j. vo vzťahu k čerpaniu rozpočtu a v prípade, že je rozpočet stanovený v jednotkových cenách aj kontrola neprekročenia jednotkovej ceny),
* neprekrývania sa výdavkov vo väzbe na výdavky toho istého užívateľa v rámci stratégie CLLD,
* preukázateľnosti a reálnosti predloženia dokladov súvisiacich s deklarovanými výdavkami, napr. doklady súvisiace s dodaním tovaru, poskytnutím služby, vykonaním prác (t.j. účtovné doklady - faktúry, pokladničné bloky, dodacie listy v prípadoch, že dodanie tovaru nie je zdokladované priamo na faktúre, dodávateľsko-odberateľské zmluvy a pod.; v prípade vedľajších rozpočtových nákladov (VRN) ako súčasti výdavkov na stavebné práce MAS uzná ich výšku len v rozsahu preukázateľne vykonaných prác) sú riadne evidované u užívateľa v súlade s platnou legislatívou, účtovné doklady sú riadne evidované v účtovníctve užívateľa,
* preukázateľnosti reálneho vyplatenia výdavku užívateľom (napr. potvrdenie výdavkovými pokladničnými blokmi, výpismi z bankového účtu) ak je relevantné,
* overenie zverejnenia poistnej zmluvy/zmluvy s úspešným uchádzačom v zmysle § 5a zákona o slobode informácií (aplikuje sa v prípade, ak toto overenie nebolo predmetom finančnej kontroly VO alebo obstarávania), ak relevantné,
* dosiahnutia merateľných ukazovateľov projektu v zmysle zmluvy o príspevku (v prípade záverečnej žiadosti o platbu)
* oprávnenosti DPH (ak relevantné).

V prípade, ak MAS počas AFK ŽoP zistí, že je potrebné údaje v súvislosti s deklarovanými výdavkami a ostatnými skutočnosťami uvedenými v ŽoP užívateľa doplniť, resp. upraviť, vyzve užívateľa na doplnenie týchto údajov prostredníctvom výzvy na doplnenie/zmenu ŽoP. MAS stanoví vo výzve na doplnenie/zmenu ŽoP užívateľovi lehotu (nie kratšiu ako 5 pracovných dní od doručenia výzvy na doplnenie/zmenu ŽoP), v ktorej má doplniť/zmeniť ŽoP. Táto lehota musí byť primeraná a nesmie byť kratšia ako 5 pracovných dní.

Užívateľ je povinný doručiť doplnenie k ŽoP MAS v lehote, ktorú mu stanoví MAS. Za doručenie doplnenia sa považuje deň osobného doručenia alebo deň odovzdania na poštovú prepravu.

Zaslaním výzvy na doplnenie/zmenu ŽoP užívateľovi sa pozastavuje lehota MAS na vykonanie AFK ŽoP až do momentu doplnenia, resp. zmeny ŽoP užívateľom v zmysle výzvy MAS. Lehota na vykonanie AFK ŽoP sa pozastavuje aj v prípadoch, keď:

1. sa začalo vyšetrovanie v súvislosti s možnou nezrovnalosťou ovplyvňujúcou výdavky deklarované v predloženej ŽoP alebo
2. súčasťou ŽoP sú aj podklady pre kontrolu VO.

Výsledkom AFK ŽoP môže byť:

* + **správa z kontroly / čiastková správa z kontroly**, a to v prípade, že neboli zistené nedostatky, a teda zaslaním správy, resp. čiastkovej správy sa kontrola považuje za ukončenú, keďže sa nepredkladá s vyžiadaním prípadných námietok Užívateľovi;
	+ **návrh správy / čiastkovej správy z kontroly**, a to v prípade identifikácie nedostatkov, pričom MAS určení užívateľovi lehotu na podanie prípadných námietok; Návrh správy z kontroly môže nahradiť výzvu na doplnenie. Po doplnení ŽoP zo strany užívateľa je vykonaná opätovná administratívna finančná kontrola.

Záverom kontroly ŽoP uvedeným v správe z kontroly môže byť vo vzťahu k nárokovaným finančným prostriedkom, resp. deklarovaným výdavkom jedna z týchto skutočností:

1. ŽoP schválená (MAS schváli, resp. uzná nárokované finančné prostriedky, resp. deklarované oprávnené výdavky užívateľa v plnej výške),
2. ŽoP schválená v zníženej sume (MAS schváli nárokované finančné prostriedky vo výške zníženej o pomernú časť identifikovaných neoprávnených výdavkov),
3. ŽoP zamietnutá.

Momentom ukončenia kontroly je zaslanie správy z kontroly spolu s jej závermi užívateľovi. Následne MAS vyplatí užívateľovi príspevok v zmysle záverov správy z kontroly (v prípade, ak má zabezpečené dostatočné finančné prostriedky na vyplatenie príspevku prostredníctvom poskytnutej zálohy zo strany RO) alebo zostaví tzv. agregovanú ŽoP, ktorú predkladá na RO. RO vykoná AFK agregovanej ŽoP a následne vyplatí finančné prostriedky MAS, ktorá ihneď po obdŕžaní prevedie finančné prostriedky (príspevok) v zmysle záverov správy z kontroly užívateľovi.

Schéma 1 Postup kontroly žiadosti o platbu

|  |
| --- |
| Všetky prijaté ŽoP užívateľa musia byť podrobené AFK v plnom rozsahu. V prípade potreby môže byť AFK ŽoP doplnená aj formou finančnej kontroly na mieste. Kontrola ŽoP formou finančnej kontroly na mieste nemôže nahradiť AFK ŽoP. |

## Účtovníctvo, účtovné doklady a ich prílohy

V oblasti účtovania o skutočnostiach súvisiacich s realizáciou projektu, ktoré sú predmetom účtovníctva podľa zákona o účtovníctve, je užívateľ povinný viesť samostatný účtovný systém alebo vhodnú analytickú evidenciu účtov pre všetky transakcie súvisiace s projektom.

Užívateľ, ktorý je účtovnou jednotkou, účtuje o skutočnostiach týkajúcich sa projektu:

1. na analytických účtoch v členení podľa jednotlivých projektov (rozšírením syntetických účtov, napr. 321 xxx, 042 xxx, pričom identifikátor xxx predstavuje odlíšenie výhradne pre daný projekt) alebo v analytickej evidencii vedenej v technickej forme v členení podľa jednotlivých projektov bez vytvorenia analytických účtov, ak užívateľ účtuje v sústave podvojného účtovníctva,
2. v účtovných knihách so slovným a číselným označením projektu v účtovných zápisoch, ak účtuje v sústave jednoduchého účtovníctva.

V prípade predloženia účtovných dokladov a iných dokumentov, ktoré užívateľ predkladá (ako sken originálnej dokumentácie) ako prílohu k ŽoP, postačuje čestné vyhlásenie užívateľa, ktoré je súčasťou formulára ŽoP, t.j. nie je potrebné žiadne osobitné overovanie predkladaných dokladov.

# Finančná kontrola na mieste projektu

Súčasťou výkonu kontroly projektu je finančná kontrola na mieste realizácie projektu[[1]](#footnote-1) (ďalej aj „FKnM“ alebo „kontrola“), ktorá sa vzťahuje na realizáciu projektu ako celku.

Z časového hľadiska sa FKnM vykonáva počas realizácie projektu a v období udržateľnosti projektu.

Schéma 2 Časové hľadisko výkonu FKnM a frekvencia

Právny titul na výkon FKnM projektov vzniká uzatvorením zmluvy o príspevku, na základe ktorého je MAS oprávnená vykonať FKnM z vlastného podnetu, podnetu RO alebo na základe podnetu od tretích subjektov v akejkoľvek fáze počas alebo po ukončení realizácie projektu, najneskôr však posledný deň účinnosti zmluvy o príspevku[[2]](#footnote-2).

Predmetom FKnM môžu byť všetky skutočnosti súvisiace s implementáciou projektu a plnením podmienok vyplývajúcich zo zmluvy o príspevku, najmä nasledovné skutočnosti:

* skutočné dodanie tovarov, poskytnutie služieb a vykonanie stavebných prác,
* náležitosti uvedené v žiadosti o platbu, monitorovacích údajoch a monitorovacích správach,
* vedenie účtovníctva o skutočnostiach týkajúcich sa projektu,
* archivácia dokumentov a podkladov súvisiacich s projektom,
* informovanie a komunikácia na úrovni projektu,
* skutočnosti deklarované užívateľom v rámci iných kontrol (napr. kontrola deklarovaných výdavkov, kontrola VO, kontrola tej istej skutočnosti na mieste).

Po ukončení projektu je FKnM zameraná na overenie plnenia povinností, ktoré užívateľovi vyplývajú zo zmluvy o príspevku v období udržateľnosti.

MAS je oprávnená overovať vybrané skutočnosti aj opakovane, pokiaľ je to potrebné pre správne stanovenie oprávnenosti výdavkov, alebo je výkon kontroly potrebný z iných relevantných dôvodov (napr. podozrenie z nezrovnalosti, na žiadosť RO, Platobnej jednotky a iných inštitúcií).

## Postupy vykonávania finančnej kontroly na mieste

Postup kontroly znázorňuje nasledovná schéma.

Schéma 3 Postup pri finančnej kontrole na mieste

**Oznámenie o termíne vykonania finančnej kontroly na mieste**

MAS informuje užívateľa o termíne FKnM e-mailom najmenej **3 kalendárne dni** pred plánovaným dňom začatia výkonu FKnM. V oznámení informuje užívateľa o predmete, termíne, pravdepodobnom začiatku a pravdepodobnej dĺžke trvania FKnM, ako aj o povinnosti užívateľa zabezpečiť relevantnú dokumentáciu a účasť relevantných osôb.

Užívateľ je povinný spätne potvrdiť e-mailom termín kontroly. Ak užívateľ spätne nepotvrdí stanovený termín, ani nenavrhne iný termín vykonania kontroly, bude sa termín uvedený v oznámení o vykonaní FKnM považovať za akceptovaný. Užívateľ je zároveň povinný zabezpečiť relevantnú dokumentáciu a účasť relevantných osôb.

MAS nezasiela oznámenie o termíne vykonania FKnM vopred v prípade, ak by oznámením o výkone FKnM mohlo dôjsť k zmareniu cieľa FKnM alebo ak hrozí, že doklady alebo iné podklady budú znehodnotené, zničené alebo pozmenené. V tomto prípade MAS predloží oznámenie najneskôr pri vstupe do objektu, zariadenia, prevádzky, dopravného prostriedku, na pozemok užívateľa alebo tretej osoby, alebo pri vstupe do obydlia, ak sa používa aj na podnikanie alebo na vykonávanie inej hospodárskej činnosti.

**Vykonávanie finančnej kontroly na mieste**

FKnM vykonáva kontrolná skupina tvorená minimálne dvomi zamestnancami MAS, poverenými na výkon kontroly. Kontroly sa môžu zúčastniť taktiež zástupcovia RO, a to na podnet MAS alebo z vlastného podnetu RO.

Predmetom samotného výkonu FKnM je najmä:

* kontrola, či výdavky projektu vznikli počas obdobia oprávnenosti a došlo k ich vyplateniu,
* kontrola, či sú výdavky projektu v súlade so schváleným projektom,
* súlad s ďalšími pravidlami stanovenými v zmluve o príspevku vrátane súladu so schválenou mierou spolufinancovania,
* súlad s pravidlami oprávnenosti výdavkov stanovenými v zmluve o príspevku, tejto príručke, príslušných usmerneniach MAS a RO,
* adekvátnosť a overiteľnosť podporných dokumentov,
* súlad s pravidlami verejného obstarávania (ZVO, Jednotná príručka k VO a pod.),
* súlad s pravidlami publicity, stanovenými v tejto príručke a príslušných usmerneniach MAS a RO,
* kontrola, či užívateľ predkladá prostredníctvom monitorovacích údajov a monitorovacích správ správne informácie ohľadom fyzického pokroku realizácie projektu a plnenia si ďalších povinností vyplývajúcich zo zmluvy o príspevku,
* kontrola, či sú v účtovnom systéme užívateľa zaúčtované všetky skutočnosti, ktoré sa týkajú projektu a sú predmetom účtovníctva podľa zákona o účtovníctve, a to buď v analytickej evidencii a na analytických účtoch pre projekt,
* kontrola, či užívateľ uchováva dokumenty podpornej dokumentácie v originálnom vyhotovení,
* výsledok projektu a jeho reálny dopad v území, súlad so stratégiou CLLD a napĺňanie merateľných ukazovateľov.

Kontrolná skupina je pri výkone kontroly povinná:

• preukázať sa poverením na vykonanie kontroly na mieste a predložiť preukaz totožnosti alebo služobný preukaz,

* vyžadovať od užívateľa vytvorenie podmienok na výkon FKnM a zdržať sa konania, ktoré by mohlo ohroziť začatie a riadny priebeh kontroly,
* oboznámiť sa pri začatí FKnM s bezpečnostnými predpismi, ktoré sa vzťahujú na priestory, v ktorých sa vykonáva FKnM,

• vydať užívateľovi alebo tretej osobe potvrdenie o odobratí originálov alebo overených kópií dokladov, písomností, záznamov dát na pamäťových médiách prostriedkov výpočtovej techniky, ich výpisov, výstupov, dokumentov a iných podkladov mimo priestorov užívateľa alebo tretej osoby a zabezpečiť ich riadnu ochranu pred stratou, zničením, poškodením a zneužitím.

Kontrolná skupina je oprávnená v nevyhnutnom rozsahu (ak tomu nebráni osobitný predpis):

* vstupovať do objektu, zariadenia, prevádzky, na pozemok užívateľa alebo tretej osoby, alebo vstupovať do obydlia, ak sa používa aj na podnikanie alebo na vykonávanie inej hospodárskej činnosti,
* vyžadovať a odoberať od užívateľa alebo od tretej osoby, v určenej lehote originály alebo úradne osvedčené kópie dokladov, písomností, záznamy dát na pamäťových médiách prostriedkov výpočtovej techniky, ich výpisov, výstupov, vyjadrenia, informácie, dokumenty a iné podklady súvisiace s kontrolou,
* vyžadovať od užívateľa alebo od tretej osoby súčinnosť v rozsahu oprávnení podľa zákona o finančnej kontrole,
* vyžadovať od užívateľa prepracovanie prijatých opatrení na nápravu nedostatkov a na odstránenie príčin ich vzniku, ak MAS odôvodnene predpokladá vzhľadom na závažnosť nedostatkov, že prijaté opatrenia nie sú účinné, a vyžadovať predloženie nového písomného zoznamu opatrení v lehote určenej MAS.

Povinnosti užívateľa pri výkone kontroly na mieste:

* vytvoriť podmienky na vykonanie kontroly a zdržať sa konania, ktoré by mohlo ohroziť jeho začatie a riadny priebeh,
* pri začatí kontroly oboznámiť členov kontrolnej skupiny s bezpečnostnými predpismi, ktoré sa vzťahujú na priestory kontrolovaného subjektu (ak je potrebné),
* umožniť členom kontrolnej skupiny v nevyhnutnom rozsahu a za podmienok ustanovených osobitným predpisom vstup do objektu, zariadenia, prevádzky, dopravného prostriedku alebo na pozemok a do obydlia, ktoré užívateľ používa v súvislosti s realizáciou projektu,
* predložiť na vyžiadanie výsledky kontrol vykonaných inými orgánmi, ktoré majú vzťah k predmetu FKnM,
* predložiť v lehote určenej kontrolnou skupinou vyžiadané doklady a vyjadrenia, vydať na základe vyžiadania písomné potvrdenie o ich úplnosti, poskytnúť informácie o predmete kontroly a poskytnúť súčinnosť na vykonanie kontroly (uvedené sa primerane vzťahuje aj na osoby, ktoré majú k užívateľovi vzťah dodávateľa tovarov, prác alebo služieb).

**Vypracovanie správy z kontroly a ukončenie kontroly**

Ak neboli kontrolou identifikované nedostatky, výsledkom FKnM je vypracovanie správy z kontroly, resp. čiastkovej správy z kontroly.

V prípade, ak boli kontrolou zistené nedostatky, kontrolná skupina vypracuje návrh čiastkovej správy alebo návrh správy z finančnej kontroly na mieste (ďalej len „návrh správy“), ktorý zašle ***poštou*** doporučenou zásielkou s doručenkou s určenou (odbernou) lehotou 3 kalendárne dni, zároveň mu tento návrh zašle elektronicky ***e-mailom***.

Návrh správy sa považuje za doručený jeho prevzatím užívateľom, alebo ak ho užívateľ odmietne prevziať, dňom odmietnutia prevzatia návrhu. Ak návrh správy nie je možné doručiť na adresu užívateľa, návrh správy sa považuje za doručený uplynutím troch kalendárnych dní od jeho neúspešného doručenia užívateľovi.

Užívateľ má právo podať písomné námietky proti kontrolným zisteniam uvedeným v návrhu správy v lehote určenej MAS (minimálne však **5 pracovných dní** od doručenia návrhu správy z kontroly užívateľovi poštou). Za doručenie námietok sa považuje deň osobného doručenia alebo deň odovzdania na poštovú prepravu.

Kontrolná skupina preverí opodstatnenosť písomných námietok k zisteným nedostatkom uvedeným v návrhu správy a zohľadní opodstatnené námietky, resp. nové skutočnosti, ktoré vyšli najavo a ktoré v čase oboznamovania sa s návrhom správy neboli známe.

V prípade, že MAS považuje za nevyhnutné zohľadniť skutočnosti identifikované po doručení návrhu správy z kontroly, avšak pred skončením samotnej kontroly (teda pred zaslaním čiastkovej správy/ správy z kontroly užívateľovi), MAS vypracuje dodatok k návrhu správy, ktorým dôjde k doplneniu, resp. úprave pôvodne vypracovaného návrhu čiastkovej správy/správy z kontroly.

Kontrolná skupina vypracuje správu z kontroly, resp. čiastkovú správu z kontroly (ďalej len “**správu z kontroly**”):

* ak neboli kontrolou identifikované nedostatky,
* v prípade, ak boli identifikované nedostatky a užívateľovi bol zaslaný návrh správy:
* po predložení písomných námietok a ich preskúmaní (ak boli doručené),
* po doručení oznámenia, že užívateľ nemá námietky k návrhu správy,
* ak užívateľ v stanovenej lehote nedoručí námietky.

MAS v správe z kontroly zohľadní opodstatnené námietky užívateľa a uvedie stanovisko k neopodstatneným námietkam spolu s odôvodnením neopodstatnenosti.

Správu z kontroly MAS zašle užívateľovi poštou[[3]](#footnote-3) a zároveň elektronicky e-mailom.

Ak boli v priebehu kontroly zistené nedostatky a v návrhu správy/návrhu čiastkovej správy z kontroly bolo užívateľovi uložené prijať v určenej lehote opatrenia na nápravu zistených nedostatkov a na odstránenie príčin ich vzniku, je užívateľ povinný v stanovenej lehote nedostatky odstrániť a zaslať MAS informáciu o splnení opatrení prijatých na nápravu nedostatkov zistených kontrolou na mieste.

Po predložení informácie o splnení opatrení prijatých na nápravu nedostatkov zistených kontrolou a o odstránení príčin ich vzniku prostredníctvom dokumentácie relevantnej dôkaznej hodnoty MAS vyhodnotí dodané podklady a posúdi, či užívateľ prijal adekvátne opatrenia na nápravu nedostatkov a odstránil príčiny ich vzniku.

Za moment ukončenia FKnM je považované zaslanie správy z kontroly užívateľovi.

Zaslaním čiastkovej správy z kontroly je skončená tá časť finančnej kontroly, ktorej sa čiastková správa z kontroly týka**.**

*Upozornenie: MAS je povinná oznámiť podozrenie zo spáchania trestného činu, priestupku alebo zo spáchania iného právneho deliktu orgánom príslušným podľa trestného poriadku, alebo podľa osobitných predpisov, pričom tieto podozrenia sa v návrhu čiastkovej správy/návrhu správy z kontroly, čiastkovej správe alebo v správe z kontroly neuvádzajú.*

Príklady najčastejších chýb identifikovaných pri kontrole na mieste:

* nie je vedená analytická evidencia a analytické účtovníctvo na projekt,
* nie je vedený stavebný denník (relevantné v prípade stavebných prác),
* nie sú evidované originály účtovných dokladov a dokumentov,
* zakúpená technika a interiérové vybavenie nie sú označené evidenčným číslom zakúpeného majetku, nie sú v súlade s faktúrami, dodacími listami, prípadne dodávateľskou zmluvou,
* v rámci žiadosti o platbu boli predložené faktúry za neuskutočnené práce, resp. nedodaný tovar,
* zrealizované práce a dodané tovary neboli v súlade so zmluvou o príspevku a dodatkom,
* nezrealizovaná montáž dodaných tovarov, pokiaľ je potrebná na zabezpečenie funkčnosti projektu,
* miesto stavebných prác alebo ukončené dielo nie je označené v súlade s požiadavkami stanovenými v zmluve o príspevku, tejto príručke, resp. príslušnom usmernení MAS a RO.

# Zmeny zmluvy o príspevku

Užívateľ je povinný oznámiť MAS všetky zmeny a skutočnosti, ktoré majú vplyv na plnenie zmluvy o príspevku alebo sa akýmkoľvek spôsobom týkajú alebo môžu týkať neplnení povinností užívateľa vyplývajúcich zo zmluvy o príspevku alebo majú negatívny vplyv na dosiahnutie a/alebo udržanie cieľa projektu (cieľovej hodnoty merateľných ukazovateľov), a to aj v prípade, ak má užívateľ čo i len pochybnosť o dodržiavaní svojich záväzkov vyplývajúcich zo zmluvy o príspevku. Oznamovaciu povinnosť je užívateľ povinný vykonať potom, ako sa dozvedel, že došlo k vzniku zmeny alebo uvedených skutočností.

Zmenu zmluvy o príspevku môže iniciovať užívateľ alebo MAS, resp. RO. Kategorizácia zmien je uvedená v tabuľke nižšie.

|  |
| --- |
| Kategorizácia zmien |
| Typ zmeny | **Vymedzenie zmeny** | **Spôsob vykonania zmeny** |
| Zmena zmluvy z dôvodu jej aktualizácie | Zosúladenie zmluvy s platným znením legislatívnych a systémových dokumentov na EÚ a národnej úrovni (všeobecného nariadenia, právnych predpisov SR a právnych aktov EÚ, Systému riadenia CLLD, Implementačného modelu CLLD a pod.)  | Zmenu iniciuje **MAS**, resp. **RO pre IROP a vykonáva MAS**Vykoná sa vo forme písomného a očíslovaného dodatku k zmluve o príspevku. |
| Formálna zmena | * zmena v údajoch týkajúcich sa zmluvných strán (obchodné meno/názov, sídlo, štatutárny zástupca, zmena v kontaktných údajoch, zmena čísla účtu a pod.) alebo
* chyby v písaní, počítaní a iné zrejmé nesprávnosti
 | Zmena zmluvy o príspevku nie je potrebná. Zmenu oznámi písomne jedna zmluvná strana druhej a zmena sa premietne do zmluvy o príspevku pri najbližšom písomnom dodatku. Užívateľ oznamuje zmenu na formulári Oznámenie zmeny (**príloha č. 5** príručky)  |
| Menej významná zmena projektu  | Menej významné zmeny sú také, ktoré zásadným spôsobom neovplyvňujú charakter a parametre projektu alebo plnenie podmienok stanovených v zmluve o príspevku alebo vo výzve. Ide najmä o:1. omeškanie užívateľa so začatím realizácie projektu o menej ako 3 mesiace;
2. zníženie hodnoty merateľného ukazovateľa projektu o 5 %, resp. 20 % alebo menej oproti schválenej výške ukazovateľa;
3. zmena projektovej alebo inej podkladovej dokumentácie vzťahujúcej sa k projektu, ktorá nemá vplyv na rozpočet projektu, hodnotu merateľných ukazovateľov, ani dodržanie podmienok poskytnutia príspevku (napríklad zmena výkresovej dokumentácie, zmena technických správ, zmena štúdií a podobne),
4. odchýlky v rozpočte projektu týkajúcej sa oprávnených výdavkov výlučne v prípade, ak ide o zníženie výšky oprávnených výdavkov, ktoré nemá vplyv na dosiahnutie cieľa projektu.
 | Užívateľ je v zmysle čl. 6 ods. 6.1 zmluvy o príspevku povinný bezodkladne (do 7 pracovných dní) zaslať MAS Oznámenie zmeny (**príloha č. 5** príručky).Oznamovacia povinnosť podľa predchádzajúceho odseku sa (v zmysle čl. 6 ods. 6.2 písm. d) zmluvy o príspevku netýka zníženia hodnoty merateľného ukazovateľa projektu o 5 %, resp. 20 % alebo menej oproti schválenej výške ukazovateľa.Zmena zmluvy o príspevku sa vykoná pri najbližšom písomnom dodatku k zmluve o príspevku. Dodatok sa nevyhotovuje v prípade, ak akceptovaná menej významná zmena nemá vplyv na znenie ustanovení zmluvy o príspevku.**Upozornenie:** ak MAS neakceptuje Oznámenie zmeny (tzn. považuje túto zmenu ako významnejšiu), o tejto skutočnosti informuje užívateľa - v tomto prípade môže užívateľ postupovať len ako v prípade významnejších zmien projektu, špecifikovaných nižšie. |
| Významnejšia zmena projektu | Významnejšie zmeny sú bližšie špecifikované v kapitole 2.2 príručky. | Významnejšie zmeny je možné vykonať len na základe vzájomnej dohody oboch zmluvných strán vo forme písomného a vzostupne očíslovaného dodatku k zmluve o príspevku.Užívateľ predkladá MAS Žiadosť o zmenu projektu (na formulári uvedenom **v prílohe č. 6** k tejto príručke) v zmysle postupov uvedených v časti 6.2 príručky. |
| Podstatná zmena projektu | 1. Podstatná zmena projektu je vymedzená v zmluve o príspevku.
 | Užívateľ je povinný MAS bezodkladne písomne oznámiť podstatnú zmenu projektu.**Ak v rámci realizácie projektu nastala podstatná zmena v zmysle definície uvedenej v zmluve o príspevku, je táto zmena považovaná za podstatné porušenie povinností užívateľa a takúto zmenu nemôže MAS schváliť.** Vznik podstatnej zmeny projektu je vždy spojený s povinnosťou užívateľa vrátiť príspevok alebo jeho časť vo výške, ktorá je úmerná obdobiu, počas ktorého došlo k porušeniu podmienok v dôsledku vzniku podstatnej zmeny projektu. |

V prípade, že zmena zmluvy o príspevku vzniká na podnet MAS, je užívateľ o tejto skutočnosti informovaný spôsobom v zmysle zmluvy o príspevku a v prípade relevantnosti MAS zasiela aj návrh dodatku k zmluve o príspevku.

## Formálne, menej významné zmeny zmluvy o príspevku

V prípade formálnych zmien a menej významných zmien, ktoré nemajú vplyv na zmenu zmluvy, užívateľ bezodkladne (t.j. do 7 pracovných dní) potom, ako sa dozvedel o skutočnostiach, ktoré vyvolávajú zmenu (resp. mohol o nich dozvedieť v prípade, že ide o zmeny podľa článku 7 VZP), alebo potom, čo takéto zmeny nastali (ak Zmluva o príspevku neurčuje v konkrétnom prípade inú lehotu), oznámi zmeny písomne MAS.

Užívateľ predkladá MAS Oznámenie zmeny (príloha č. 1):

1. mailom (sken podpísaného formulára a príloh (ak relevantné), vrátane vyplneného formulára oznámenia v strojovo čitateľnom formáte (v prípade, že obsahuje funkčné odkazy na verejne dostupné registre), t.j. napr. vo formáte pdf (vytvorenom priamo z vyplneného formulára, t.j. nie ako sken listinného podpísaného formulára) alebo
2. listinne, vrátane príloh, ktoré môžu byť predložené aj ako kópie originálnych dokumentov (nie je potrebné ich úradne overovať).

MAS písomne (listinne alebo e-mailom) informuje užívateľa o výsledku posúdenia predloženého oznámenia zmeny v termíne **do 10 pracovných dní** od doručenia oznámenia zmeny formou oznámenia o vzatí zmeny projektu na vedomie, príp. aj s upozornením na povinnosť dodržania pravidiel verejného obstarávania stanovených v legislatíve SR a EÚ, resp. v príslušnej riadiacej dokumentácii (ak je to relevantné).

Podkladom pre uzavretie dodatku k zmluve o príspevku (v prípade, ak oznámená zmena má vplyv na údaje v zmluve o príspevku) je v prípade zmeny:

* obchodného mena alebo sídla užívateľa, je potrebné do oznámenia uviesť funkčný odkaz na verejne dostupný register, alebo k oznámeniu zmeny priložiť doklad, z ktorého je predmetná zmena overiteľná,
* štatutárneho orgánu užívateľa, do oznámenia uviesť funkčný odkaz na verejne dostupný register (ak v čase zaslanie oznámenia bola zmena v registri zohľadnená) alebo k oznámeniu zmeny priložiť rozhodnutie valného zhromaždenia alebo iného orgánu spoločnosti oprávneného odvolávať a menovať štatutárny orgán spolu s výpisom z registra trestov, nie starším ako 3 mesiace (resp. údajmi na vyžiadanie výpisu z registra trestov, ak konkrétna MAS má oprávnenie si výpis z registra trestov vyžiadať) každej osoby, ktorá je novým štatutárnym orgánom užívateľa alebo jeho novým členom; v prípade zmeny štatutárneho orgánu obce, resp. mesta sa preukázanie bezúhonnosti nevyžaduje[[4]](#footnote-4),
* v osobe splnomocneného zástupcu, je potrebné k oznámeniu zmeny priložiť listinu, ktorou bolo odvolané alebo vypovedané plnomocenstvo pôvodnému zástupcovi a plnomocenstvo pre nového zástupcu spolu; v prípade, že zástupcom je právnická osoba, je potrebné doručiť doklad, z ktorého vyplýva oprávnenie konať v mene zástupcu,
* kontaktných údajov užívateľa, je potrebné uvedenú zmenu popísať v oznámení zmeny (napr. zmena v kontaktnej osobe zodpovednej za projekt, v zmene telefónnych čísel užívateľa alebo jeho e-mailovej adresy, prípadne inej zmeny),
* čísla účtu určeného na príjem príspevku, je k oznámeniu zmeny potrebné priložiť zmluvu o zriadení bankového účtu. Ak je zmena čísla účtu spojená s udelením súhlasu spolufinancujúcej banky, táto zmena bude posudzovaná ako významnejšia zmena a zapracovaná do zmluvy formou dodatku.

Právne účinky súvisiace s formálnymi a menej významnými zmenami projektu nastávajú v deň, kedy skutočne zmena vznikla (napr. v deň, kedy došlo k zmene štatutárneho zástupcu užívateľa – podľa obchodného vestníka/obchodného registra), a to bez ohľadu na skutočnosť, či je táto zmena posudzovaná v režime ex-ante (t.j. pred uskutočnením zmeny) alebo ex-post (t.j. po uskutočnení zmeny).

V prípade, že oznámenie zmeny neobsahuje všetky potrebné informácie, resp. užívateľ nepriložil k oznámeniu všetky potrebné doklady vzťahujúce sa k zmene, MAS vyzve žiadateľa na doplnenie chýbajúcich informácií, resp. dokladov.

V prípade, že oznámená zmena má charakter významnejšej a nie formálnej, resp. menej významnej zmeny, MAS posudzuje predložené oznámenie zmeny ako významnejšiu zmenu podľa kapitoly 2.2. tejto príručky, t.j. MAS (v prípade, že oznámenie obsahuje všetky potrebné informácie a doklady potrebné pre posúdenie zmeny) bez toho, aby od užívateľa žiadala formálne predloženie žiadosti o zmeny podľa kapitoly 2.2 tejto príručky.

## Významnejšie zmeny zmluvy o príspevku

Za významnejšie zmeny, ktoré si vyžadujú zmenu zmluvy o príspevku sú považované zmeny, ktoré spočívajú najmä v zmene:

1. miesta realizácie projektu,
2. miesta, kde sa nachádza predmet projektu alebo záloh (ak sa uplatňuje záložné právo na zabezpečenie prípadnej budúcej pohľadávky vyplývajúcej zo zmluvy o príspevku a záloh nie je súčasne aj predmetom projektu),
3. merateľných ukazovateľov projektu, ak ide o zníženie cieľovej hodnoty o viac ako 5 %, resp. 20 % (v závislosti od podmienok zmluvy o poskytnutí príspevku) oproti výške, ktorá bola schválená v ŽoPr,
4. charakteru/povahy projektu alebo podmienok realizácie projektu, vrátane zmeny, ktorou sa navrhuje rozšírenie rozsahu projektu a zvýšenie pôvodnej schválenej hodnoty merateľných ukazovateľov v dôsledku úspor v rámci pôvodne schváleného rozpočtu pri zachovaní podmienky neprekročenie maximálnej výšky schváleného príspevku,
5. majetkovo-právnych pomerov týkajúcich sa predmetu projektu alebo súvisiacich s realizáciou projektu podľa podmienok upravených v zmluve príspevku,[[5]](#footnote-5)
6. týkajúcej sa priamo podmienky poskytnutia príspevku, ktorá vyplýva z výzvy na predkladanie ŽoPr a spôsobu jej splnenia užívateľom,
7. používaného systému financovania,
8. spočívajúcej v doplnení novej skupiny výdavkov a/alebo aktivity, ktorá je oprávnená v zmysle výzvy na predkladanie ŽoPr,
9. užívateľa, resp. zmena v subjekte užívateľa (musí byť v súlade s podmienkami výzvy),
10. v rozpočte projektu v nadväznosti na vecnú zmenu plnenia.

V prípade významnejších zmien uvedených vyššie je užívateľ povinný požiadať o zmenu zmluvy o príspevku vždy v dostatočnom predstihu, najneskôr však pred uplynutím doby, ku ktorej sa požadovaná zmena viaže.

O vykonanie zmien v zmluve v nadväznosti na ostatné významnejšie zmeny, ktoré nie sú uvedené vyššie, ako napr.:

* predĺženie realizácie projektu oproti termínom uvedeným v Predmete podpory (príloha č. 2 zmluvy o príspevku),
* omeškanie užívateľa so začatím realizácie projektu o viac ako 3 mesiace od termínu uvedeného v Prílohe č. 2 zmluvy,

môže užívateľ MAS aj po vykonaní takejto zmeny. (tzv. ex-post zmeny).

Užívateľ predkladá žiadosť o zmenu e-mailom na formulári Žiadosti o zmenu zmluvy (príloha č. 2 tejto príručky). Žiadosť musí byť riadne odôvodnená a musí obsahovať všetky požadované informácie a údaje uvedené nižšie, inak ju MAS bez ďalšieho posudzovania zamietne.

Žiadosť o zmenu zmluvy musí byť podpísaná štatutárnym zástupcom užívateľa, resp. osobou konajúcou v mene užívateľa a jej súčasťou je:

* + popis a zdôvodnenie navrhovanej zmeny,
	+ popis dopadu navrhovanej zmeny na dosiahnutie cieľov projektu, merateľné ukazovatele projektu a rozpočet projektu (v prípade relevantnosti zmenený rozpočet projektu),
	+ v prípade relevantnosti odborné stanovisko relevantnej inštitúcie/osoby (napr. dodávateľa tovarov/prác alebo služieb, stavebného dozoru, autorského dozoru, projektanta, statika, príslušného úradu práce, soc. vecí a rodiny, stavebného úradu, a pod.) potvrdzujúce opodstatnenosť návrhu zmeny projektu,
	+ návrh zmeneného textu zmluvy/dodatku,
	+ dokumentácia podľa charakteru zmeny. napr.:
* *projektová dokumentácia s vyznačenými zmenami (vrátane výkazu výmer) potvrdená stavebným dozorom a zodpovedným projektantom,*
* *rozpočet (prípočty, odpočty a rozpočet po zmene) vo formáte MS Excel,*
* *Zmluva, alebo dodatok k zmluve na žiadané (viac/menej) práce (tovary), ak už nebol predložený MAS na overenie VO*
* *Fotodokumentácia*
* *Iné dokumenty na podporu žiadosti (napr. stanovisko hygienika, geodetické zameranie, odborné posudky a pod.)*
* *Upravená časť zmluvy o príspevku (napr. rozpočet realizácie jednotlivých aktivít, aktivity a príspevok aktivít k výsledkom projektu a pod.)*

O výsledku posúdenia žiadosti o zmenu informuje MAS užívateľa písomne (listinne alebo
e-mailom) v termíne **do 20 pracovných dní** od prijatia žiadosti o zmenu zmluvy, resp. doplnenej alebo upravenej žiadosti o zmenu zmluvy, s výnimkou prípadov, ak výsledok posúdenia podlieha stanovisku RO. MAS v prípade, ak posúdenie žiadosti o zmenu podlieha stanovisko RO a lehota v zmysle predchádzajúcej vety nemôže byť (z dôvodu absentujúceho stanoviska RO) dodržaná, informuje užívateľa (v lehote podľa predchádzajúcej vety), že o výsledku posúdenia bude informovaný bezodkladne po doručení stanoviska RO

RO nemôže schváliť takú zmenu, ktorá by znamenala podstatnú zmenu projektu.

V prípade, ak RO zistí, že v rámci projektu nastala podstatná zmena projektu, ide o dôsledok podstatného porušenie povinností užívateľa a RO môže nariadiť MAS odstúpiť od zmluvy o poskytnutí príspevku a požadovať vrátenie celej poskytnutej výšky príspevku alebo jeho časti. V tejto súvislosti RO posudzuje okrem iného:

• či v prípade návrhu zmien realizácie projektu alebo miesta, kde sa nachádza predmet projektu, dôjde k premiestneniu mimo oprávnené územie;

• v prípade zmien merateľných ukazovateľov s príznakom (t. j. ukazovateľov, ktorých dosiahnutie je ovplyvnené externými faktormi) zdôvodnenie nedosiahnutia hodnôt ukazovateľov z hľadiska toho, či táto zmena bola spôsobená faktormi, ktoré prijímateľ objektívne nemohol ovplyvniť. RO je oprávnený v jednotlivom prípade schváliť zníženie hodnoty ukazovateľov v riadne odôvodnených prípadoch, pričom hodnota nesmie klesnúť pod hranicu 50 % oproti jeho pôvodne schválenej výške v ŽoPr. RO môže znížiť výšku poskytovaného príspevku s ohľadom na zníženie hodnoty merateľného ukazovateľa s príznakom nad rámec akceptovateľnej miery zníženia, vo vzťahu k tým aktivitám, ktoré prispievajú k dosiahnutiu znižovaného merateľného ukazovateľa a tiež vykonať zodpovedajúce zníženie výdavkov na podporné aktivity projektu;

• v prípade zmien merateľných ukazovateľov bez príznaku, ktoré sú záväzné z hľadiska dosiahnutia ich plánovanej hodnoty, RO môže v jednotlivých prípadoch akceptovať mieru zníženia hodnoty max. o 5 %, resp. 20 % (v závislosti od podmienok zmluvy o poskytnutí príspevku) oproti výške schválenej v ŽoPr. RO zníži výšku poskytovaného príspevku s ohľadom na zníženie hodnoty merateľného ukazovateľa bez príznaku nad rámec akceptovateľnej miery zníženia vo vzťahu k tým aktivitám, ktoré prispievajú k dosiahnutiu znižovaného merateľného ukazovateľa a tiež vykoná zodpovedajúce zníženie výdavkov na podporné aktivity projektu (ak je relevantné);

• či posudzovaná zmena vedie k tomu, že by sa činnosť, na ktorú sa má príspevok poskytnúť po vykonanej zmene, odchýlila od svojho cieľa v tom zmysle, že sa nedosiahne žiadny cieľ, alebo sa dosiahne iný cieľ ako ten, ktorý vyplýval z podmienok, za splnenia ktorých bol projekt schválený (rozdiel medzi obsahom projektu v čase schválenia ŽoPr a v čase po uskutočnení zmeny) alebo sa dosiahne cieľ projektu len čiastočne;

RO taktiež neschváli zmenu projektu, ktorá:

• negatívnym spôsobom vplýva na zmenu cieľa, povahu alebo účelu projektu – spôsobuje negatívnu odchýlku v merateľných ukazovateľoch nad limit predstavujúci podstatnú zmenu projektu,

• spôsobí nedodržanie podmienok stanovených vo výzve na predkladanie ŽoPr – najmä podmienok poskytnutia príspevku,

• má negatívny dopad na výsledky procesu výberu projektov (vydanie rozhodnutia o neschválení, keby bola zmena posudzovaná v čase konania o ŽoPr.),

• spôsobí nedodržanie, resp. dôvodné obavy o dodržanie podmienky udržateľnosti projektu,

• predstavuje navýšenie schválenej výšky finančného príspevku pre daný projekt (schválená výška príspevku uvedená v rozhodnutí o schválení ŽoPr je maximálna a nesmie byť zvýšená v priebehu realizácie projektu s výnimkou prekročenia najviac do výšky 0,01% sumy uvedenej v zmluve o poskytnutí finančného príspevku

• predstavuje prekročenie stanovených limitov na jednotlivé typy hlavných aktivít (hlavných a/alebo podporných), resp. skupiny výdavkov (ak je to relevantné),

• je v rozpore s príslušnými legislatívnymi požiadavkami SR a EÚ,

• má za následok porušenie povinností vyplývajúcich zo SR EŠIF,

• má za následok nedodržanie princípov nediskriminácie, rovnosti príležitostí a jednotného prístupu voči všetkým prijímateľom a všetkým, aj potenciálnym žiadateľom vo vzťahu k príslušnej výzve na predkladanie ŽoPr.

 RO posudzuje každý prípad dodatočného výdavku (ďalej aj ako „DV“) individuálne na základe konkrétnych skutočností a okolností uvedených v príslušnej dokumentácii:

• RO posudzuje oprávnenosť dodatočných výdavkov najmä z hľadiska nepredvídateľnosti, jeho nevyhnutnosti pre realizáciu aktivít projektu a priamej väzby na aktivity projektu, minimalizácie DV pri rešpektovaní cieľov projektu a maximalizácie pomeru medzi vstupom a výstupom projektu,

• RO pri kontrole zmien v rámci výkonu administratívnej finančnej kontroly príslušnej ŽoP posúdi, či DV boli vynaložené účelne a hospodárne, a či spĺňajú všetky podmienky oprávnenosti v zmysle kritérií definovaných v Príručke pre užívateľa, resp. výzve,

• výdavky, ktoré nebudú spĺňať podmienky oprávnenosti, budú považované zo strany RO za neoprávnené na financovanie zo zdrojov EÚ a ŠR v rámci IROP,

• v prípade akýchkoľvek pochybností je RO pre IROP oprávnený vykonať finančnú kontrolu na mieste.

Všeobecne sa za neoprávnené výdavky budú považovať dodatočné práce, ktoré vznikli na základe:

a) chýb v projektovej dokumentácii alebo vo výkaze výmer, ktoré boli predvídateľné (napr. vo výkresovej časti je práca uvedená, ale chýba vo výkaze výmer → vzniká nová položka a pod.),

b) dodatočné požiadavky samosprávy (mestá, obce), fyzických a právnických osôb, ktoré boli vznesené až počas realizácie stavby (nové stavby a úpravy objektov, komunikácií, chodníkov, a pod.),

c) rekonštrukcie majetku prijímateľa, ktorý priamo nesúvisí s cieľmi a aktivitami projektu. V prípade nesúhlasného stanoviska s navrhovanou zmenou projektu užívateľ nie je oprávnený k realizácii predmetnej zmeny pristúpiť. V prípade, ak užívateľ zmenu projektu zrealizuje bez jej schválenia zo strany MAS, bude táto skutočnosť považovaná za podstatné porušenie zmluvy zo strany užívateľa a vzniknuté výdavky viažuce sa k takejto zmene projektu sa považujú za neoprávnené.

Právne účinky súvisiace s významnejšou zmenou zmluvy nastávajú dňom nadobudnutia účinnosti príslušného dodatku k zmluve, (v deň nasledujúci po dni zverejnenia dodatku k zmluve v CRZ), resp. dňom uvedenom v oznámení o schválení žiadosti o zmenu zmluvy.

Na schválenie zmeny zmluvy o príspevku ani na uzatvorenie dodatku k zmluve o príspevku nie je právny nárok a MAS nie je povinná zmenu schváliť.

Uzatvorenie dodatku

Uzatváranie dodatku k zmluve o príspevku prebieha nasledovným postupom:

MAS pripraví návrh dodatku zmluvy na základe schválenia žiadosti o zmenu zmluvy predloženej užívateľom alebo na základe podnetu zo strany MAS/RO a zašle návrh dodatku užívateľovi s lehotou na vyjadrenie maximálne 14 kalendárnych dní od doručenia návrhu dodatku užívateľovi.

Po odsúhlasení návrhu dodatku MAS zabezpečí podpis návrhu dodatku štatutárnym orgánom MAS a zašle návrh dodatku v troch rovnopisoch užívateľovi s lehotou na podpísanie dodatku, ktorá nesmie byť dlhšia ako 14 pracovných dní odo dňa doručenia návrhu dodatku užívateľovi. MAS môže po dohode s užívateľom odovzdať návrh na uzavretie dodatku užívateľovi osobne v sídle MAS.

Po doručení návrhu dodatku štatutárny orgán užívateľa (resp. na základe úradne overenej splnomocnenia ním poverená osoba) podpíše návrhu dodatku.

Užívateľ doručí 2 rovnopisy dodatku na MAS najneskôr do uplynutia lehoty určenej na uzatvorenie dodatku, 1 rovnopis dodatku si ponechá užívateľ.

MAS zabezpečí v súlade s ustanoveniami zákona o slobode informácií zverejnenie dodatku k zmluve príspevku v CRZ. Deň nasledujúci po dni jeho zverejnenia je deň účinnosti dodatku k zmluve o príspevku (príp. neskorší deň, ak sa zmluvné strany v zmysle § 47a Občianskeho zákonníka dohodli, že zmluva o príspevku nadobúda účinnosť neskôr, ako je deň nasledujúci po dni zverejnenia (využitie inštitútu odkladacej podmienky).

V prípade, že predmetom dodatku k zmluve je určenie ex-ante finančnej opravy za porušenie pravidiel a postupov vo VO, ktoré MAS/RO identifikovala v rámci AFK VO po podpise zmluvy užívateľa s úspešným uchádzačom, potom v zmysle Jednotnej príručky k VO musia byť pre aplikovanie tejto finančnej opravy splnené nasledujúce podmienky:

užívateľ písomne súhlasil s navrhovanou ex-ante finančnou opravou, pričom za prejavenie súhlasu s navrhovanou ex-ante finančnou opravou sa môže považovať aj podpísanie zaslaného dodatku k zmluve príspevku zo strany užívateľa a jeho doručenie MAS,

MAS uzavrie s užívateľom dodatok k zmluve príspevku,

užívateľ preukáže, že disponuje finančnými zdrojmi, ktorými zabezpečí úhradu budúcich neoprávnených výdavkov minimálne vo výške navrhovanej ex-ante finančnej opravy, a to napr. predložením výpisu z účtu alebo čestným vyhlásením užívateľa.

V prípade súhlasného stanoviska s navrhovanou zmenou zasiela MAS užívateľovi spolu s informáciou o schválení navrhovanej zmeny aj návrh dodatku k zmluve v prípade, že zmena zmluvy bude na základe rozhodnutia MAS vykonaná formou písomného dodatku.

Ukončenie zmluvy o príspevku

Zmluvu o príspevku je možné ukončiť riadne alebo mimoriadne.

Riadne ukončenie zmluvy nastane uplynutím doby trvania zmluvy a zároveň splnením záväzkov oboch zmluvných strán, užívateľa ako aj MAS. MAS potvrdzuje splnenie záväzkov zo strany užívateľa schválením poslednej následnej monitorovacej správy, pričom záväzky sa považujú za splnené až splnením povinností súvisiacich s vysporiadaním finančných vzťahov, povinnosti strpieť výkon kontroly a auditu oprávnenými osobami a povinnosti uchovávania dokumentov, ktorých platnosť a účinnosť končí 31. decembra 2028 alebo po tomto dátume vysporiadaním finančných vzťahov medzi MAS a užívateľom na základe zmluvy o príspevku, ak nedošlo k ich vysporiadaniu k 31. decembru 2028.

Mimoriadne ukončenie zmluvného vzťahu nastáva dohodou zmluvných strán, odstúpením od zmluvy alebo výpoveďou zmluvy zo strany užívateľa. Od zmluvy môže odstúpiť MAS alebo užívateľ, ak nastali nasledovné okolnosti:

* + v prípade podstatného porušenia zmluvy,
	+ v prípade nepodstatného porušenia zmluvy,
	+ v prípadoch, ktoré ustanovuje zmluva o príspevku alebo právne predpisy SR a právne akty EÚ.

Za podstatné porušenie zmluvy o príspevku zo strany užívateľa sa považuje okrem iného:

1. vznik takých okolností na strane užívateľa, v dôsledku ktorých bude zmarené dosiahnutie účelu zmluvy o príspevku a/alebo cieľa projektu a súčasne nepôjde o okolnosť vylučujúcu zodpovednosť,
2. porušenie podmienok poskytnutia príspevku v rozsahu alebo spôsobom uvedeným v kapitole 9.5 tejto príručky ,
3. ak užívateľ neoznámi MAS všetky zmeny alebo skutočnosti, ktoré majú negatívny vplyv na plnenie zmluvy o príspevku alebo dosiahnutie/udržanie cieľa projektu alebo sa akýmkoľvek spôsobom týkajú alebo môžu týkať neplnenia povinností vyplývajúcich užívateľovi zo zmluvy o príspevku alebo nedosiahnutia/neudržania cieľa projektu,
4. neukončenie realizácie projektu do termínu uvedenom v Predmete podpory (príloha 2zmluvy o príspevku), ak užívateľ nepožiadal o predĺženie realizácie projektu v rámci oprávneného obdobia alebo neboli splnené podmienky na predĺženie realizácie,
5. porušenie záväzkov týkajúcich sa vecnej stránky realizácie projektu, ktoré majú podstatný vplyv na projekt, jeho cieľ alebo na dosiahnutie účelu zmluvy o príspevku (napr. zastavenie alebo prerušenie realizácie projektu z dôvodov na strane užívateľa,
6. porušenie záväzkov týkajúcich sa obstarania tovarov, služieb a prác uvedených vo výzve, v ZVO, zmluve o príspevku a iných právnych dokumentoch súvisiacich s riadením, auditom a kontrolou EŠIF a to najmä porušenie zákazu konfliktu záujmov pri vykonanom VO a existencia kolúzie alebo akejkoľvek formy dohody obmedzujúcej súťaž medzi víťazným uchádzačom a ostatnými uchádzačmi alebo užívateľom,
7. také konanie užívateľa, ktoré sa považuje za nezrovnalosť a ktorú MAS považuje za podstatné porušenie zmluvy,
8. ak užívateľ vykoná taký úkon, na ktorý je potrebný predchádzajúci písomný súhlas MAS, ak súhlas nebol udelený alebo ak užívateľ vykonal takýto úkon bez žiadosti o súhlas,
9. ak sa právoplatným rozhodnutím preukáže spáchanie trestného činu pri hodnotení projektov alebo ak bude opodstatnená sťažnosť smerujúca k ovplyvňovaniu hodnotiteľov alebo ku konfliktu záujmov alebo k zaujatosti,
10. vyhlásenie konkurzu na majetok užívateľa alebo zastavenie konkurzného konania/konkurzu pre nedostatok majetku, resp. vstup užívateľa do likvidácie.

Ak sa užívateľ dostane do omeškania s plnením zmluvy v dôsledku porušenia povinnosti zo strany MAS, takéto omeškanie nie je považované za porušenie zmluvy užívateľom.

V prípade podstatného porušenia zmluvy o príspevku je zmluvná strana oprávnená od zmluvy odstúpiť bez zbytočného odkladu po tom, ako sa o tomto porušení dozvedela.

V prípade nepodstatného porušenia zmluvy o príspevku MAS listom vyzve užívateľa, aby v dodatočnej primeranej lehote splnil svoju povinnosť. MAS môže odstúpiť od zmluvy, ak užívateľ nesplní svoju povinnosť ani v dodatočnej primeranej lehote, ktorá bola stanovená po písomnej výzve.

Odstúpenie od zmluvy je účinné dňom doručenia písomného listinného oznámenia o odstúpení od zmluvy o príspevku druhej zmluvnej strane. Ak splneniu povinnosti ktorejkoľvek zmluvnej strany bráni okolnosť vylučujúca zodpovednosť, je druhá zmluvná strana oprávnená od zmluvy o príspevku odstúpiť len vtedy, ak od vzniku okolnosti vylučujúcej zodpovednosť uplynul aspoň jeden rok.

Užívateľ je po odstúpení od zmluvy o príspevku povinný na základe písomnej žiadosti MAS vrátiť poskytnutý príspevok alebo jeho časť.

|  |
| --- |
| Užívateľ je oprávnený zmluvu o príspevku vypovedať z dôvodu, že nie je schopný realizovať projekt tak, ako sa na realizáciu projektu zaviazal v zmluve o príspevku alebo nie je schopný dosiahnuť cieľ projektu. V tomto prípade užívateľ podá na MAS listom výpoveď. Podaním tejto výpovede mu vzniká povinnosť vrátiť už vyplatený príspevok. Výpovedná doba je 1 mesiac (30 kalendárnych dní) odo dňa, kedy je výpoveď doručená MAS. Ak sú vysporiadané finančné záväzky, MAS pristúpi k uzatvoreniu projektu a k ukončeniu zmluvy o príspevku.V prípade projektu spadajúceho pod aktivitu A1 MAS (v prípade vrátenia poskytnutého príspevku) vykoná korekciu v evidencii minimálnej pomoci v Centrálnom registri (odstráni údaje o poskytnutej pomoci zaevidovanej v zmysle zmluvy o príspevku).  |

# Nezrovnalosti

Nezrovnalosť je akékoľvek porušenie práva EÚ alebo SR, ktoré vyplynulo z konania alebo opomenutia hospodárskeho subjektu zúčastňujúceho sa na vykonávaní EŠIF, dôsledkom čoho je alebo môže byť negatívny dopad na rozpočet EÚ zaťažením všeobecného rozpočtu neoprávneným výdavkom.

V prípade užívateľa sa nezrovnalosťou rozumie predovšetkým porušenie záväzkov, ktoré vyplývajú zo zmluvy o poskytnutí príspevku a ktoré majú vplyv na oprávnenosť výdavkov projektu.

Príklady nezrovnalostí pri implementácii projektu[[6]](#footnote-6): ,

* opakovane chýbajúca alebo neúplná dokumentácia,
* duplicitné preukazovanie výdavkov,
* chýbajúce, nesprávne alebo neúplné podporné dokumenty,
* nesprávne vedenie účtovníctva,
* sfalšované podporné dokumenty,
* neoprávnené výdavky,
* nesprávna identita/identifikácia.

Schéma 4 Proces riešenia nezrovnalostí

Vo vzťahu k užívateľovi nezrovnalosť **vzniká** najmä porušením záväzkov zmluvy o príspevku, resp. iným konaním, ktorým užívateľ porušuje legislatívu SR a EÚ a ktoré má vplyv na oprávnenosť výdavkov projektu (napr. neoprávnene deklarované výdavky, duplicitne uplatnené výdavky na financovanie z verejných zdrojov, porušením princípov vo verejnom obstarávaní pri obstarávaní dodávateľov a iné).

Nezrovnalosť je identifikovaná najmä nasledovnými subjektami:

* **samotným užívateľom,**
* MAS, resp. RO alebo Platobnou jednotkou MIRRI SR pri výkone administratívnej a finančnej kontroly projektu vrátane finančnej kontroly na mieste,
* Certifikačným orgánom (MF SR) pri certifikácii výdavkov,
* kontrolnými a auditnými orgánmi SR a EÚ (napr. sekciou auditu a kontroly MF SR vykonávajúcej vládny audit, Národným kontrolným orgánom, Európskym dvorom audítorov, orgánmi auditu EK),
* orgánom zodpovedným za riešenie nezrovnalostí na národnej úrovni (na základe protokolov iných kontrolných orgánov).

Ak užívateľ zistí porušenie právnych predpisov EÚ alebo SR, resp. porušenie zmluvných podmienok zmluvy o príspevku, ktoré upravujú pravidlá a podmienky pre poskytnutie a použitie prostriedkov EÚ a prostriedkov štátneho rozpočtu, resp. ak má podozrenie, že mohlo dôjsť k uvedeným skutočnostiam, je povinný bezodkladne oznámiť túto skutočnosť MAS prostredníctvom sprievodného listu a spolu s listom predložiť všetky dokumenty preukazujúce zistenú nezrovnalosť. Kópiu listu (bez príloh) zasiela užívateľ na vedomie RO.

*Upozornenie: V prípade, že užívateľ predkladá originál dokumentácie týkajúcej sa zákazky alebo projektu na riešenie inému orgánu (súd, ÚVO, orgány činné v trestnom konaní a pod.), je povinný vyhotoviť z originálnej dokumentácie overenú kópiu, ktorá bude slúžiť pre účely výkonu kontroly/auditu.*

MAS je povinná nezrovnalosť (identifikovanú užívateľom alebo MAS) bezodkladne oznámiť RO, pričom spolu s oznámením (formou listu) MAS postupuje RO aj všetku dokumentáciu preukazujúcu vznik nezrovnalosti.

Za riešenie nezrovnalosti je zodpovedný RO, ktorý koná vo veci nezrovnalosti na základe splnomocnenia MAS voči užívateľovi (rovnaký postup je uplatnený aj v prípadoch, ak je nezrovnalosť identifikovaná RO a inými orgánmi a subjektami uvedenými vyššie).

Užívateľ je povinný poskytnúť RO potrebnú súčinnosť pre riešenie nezrovnalosti.

Na základe šetrenia nezrovnalosti môže RO dôjsť k nasledovným záverom:

* identifikovaná skutočnosť *nie je* nezrovnalosťou (o čom RO písomne upovedomí MAS, ktorý následne informuje užívateľa) – proces riešenia nezrovnalosti končí,
* skutočnosť je považovaná za nezrovnalosť – začína proces vymáhania nezrovnalosti a finančného vysporiadania.

## Vymáhanie nezrovnalosti – finančné vysporiadanie

V prípade, ak RO identifikuje, že došlo k nezrovnalosti, vystaví Žiadosť o vrátenie finančných prostriedkov vo výške zodpovedajúcej nezrovnalosti a doručí ju užívateľovi. V žiadosti o vrátenie finančných prostriedkov stanoví sumu, číslo účtu, variabilný symbol a ďalšie náležitosti potrebné pre vrátanie finančných prostriedkov a lehotu pre poukázanie finančných prostriedkov na účet RO. Stanovená lehota nesmie byť dlhšia ako **50 pracovných dní.**

V prípade, ak užívateľ v stanovenej lehote nevráti prostriedky príspevku v relevantnej výške, RO o tejto skutočnosti informuje MAS. MAS v takomto prípade postúpi RO zabezpečovací prostriedok projektu (záložné práve, blanko zmenka), ak bol na tento účel zriadený, o čom písomne upovedomí užívateľa formou oznámenia o postúpení pohľadávky a prechode záložného práva na nového veriteľa[[7]](#footnote-7). RO uplatní zabezpečovací prostriedok pre vysporiadanie pohľadávky voči užívateľovi.

RO môže uzavrieť s užívateľom dohodu o splátkach a dohodu o odklade plnenia podľa postupov a za splnenia stanovených podmienok, a to v prípade, ak užívateľ nemôže vrátiť príspevok riadne a včas.

MAS spravidla pozastaví proces schvaľovania aktuálnej ŽoP až do momentu vysporiadania finančných vzťahov a vrátenia finančných prostriedkov.[[8]](#footnote-8)

*Poznámka: Ak suma príspevku alebo jeho časti, ktorá sa má vrátiť, nepresiahne 40 EUR[[9]](#footnote-9) a súčasne nedošlo k porušeniu finančnej disciplíny podľa § 31 ods. 1 písm. a) zákona o rozpočtových pravidlách, tento príspevok alebo jeho časť RO nevymáha.*

# Monitorovanie

Monitorovanie projektov užívateľov slúži na včasné získavanie informácií o stave realizácie projektov, vrátane dosahovania plánovaných hodnôt merateľných ukazovateľov a sledovanie zachovania účelu príspevku na projekt. Pre MAS monitorovanie predstavuje nástroj na získanie potrebných údajov za účelom monitorovania a hodnotenia napĺňania stratégie CLLD. Údaje získané monitorovaním projektov užívateľov postupuje MAS na RO.

Z časového hľadiska je monitorovanie realizované nasledovne:

Schéma 5 Monitorovanie projektu užívateľa

Monitorovanie projektu začína dňom nadobudnutia účinnosti zmluvy o príspevku (t.j. deň nasledujúci po zverejnení zmluvy o príspevku v CRZ) a končí dňom ukončenia platnosti a účinnosti zmluvy o príspevku (t. j. po skončení obdobia udržateľnosti projektu a schválení poslednej následnej monitorovacej správy).

## Monitorovanie počas realizácie projektu

Užívateľ je povinný zasielať údaje o postupe realizácie projektu, plnení hodnôt merateľných ukazovateľov, resp. ďalšie informácie o plnení zmluvy o príspevku pri každej predkladanej žiadosti o platbu (s výnimkou zúčtovania predfinancovania), a to prostredníctvom osobitnej prílohy – Monitorovacie údaje (vzor je súčasťou prílohy č. 3 tejto príručky).

V monitorovacích údajoch užívateľ deklaruje pokrok realizácie projektu, stav napĺňania merateľných ukazovateľov projektu, ako aj plnenie ďalších povinností stanovených v zmluve o príspevku.

V prípade identifikácie problémov alebo rizík spojených s realizáciou projektu, ktoré by mohli negatívne ovplyvniť plynulý priebeh projektu a jeho úspešné ukončenie, je užívateľ povinný v rámci monitorovacích údajov uviesť všetky problémy a riziká, spolu s potrebnými vysvetľujúcimi informáciami.

Na základe požiadavky MAS je užívateľ povinný predložiť aj ďalšie informácie vo vzťahu k projektu (napr. dokumentáciu súvisiacu so stavom verejného obstarávania, s realizáciou projektu, s vedením účtovníctva), a to aj mimo údajov poskytovaných v rámci ŽoP alebo monitorovacích údajov.

MAS vykoná overenie monitorovacích údajov, ktoré sú prílohou žiadosti o platbu, v termíne na výkon kontroly príslušnej žiadosti o platbu.

V prípade nejasností alebo pochybností zašle MAS užívateľovi výzvu na doplnenie, v ktorej vyzve užívateľa, aby doplnil údaje, alebo odstránil, resp. vysvetlil nepresnosti v poskytnutých údajoch. MAS poskytne užívateľovi primeranú lehotu na doplnenie, ktorá nesmie byť kratšia ako **5 pracovných dní.**

Predložením monitorovacích údajov k záverečnej žiadosti o platbu s príznakom záverečná, resp. poslednej žiadosti o platbu – poskytnutie predfinancovanie, žiadateľ deklaruje:

1. ukončenie realizácie projektu, t.j. že predmet projektu bol riadne dodaný (všetky tovary, ktoré tvoria predmet projektu boli dodané a/alebo služby poskytnuté a/alebo stavebné práce zrealizované); splnenie tejto podmienky užívateľ preukazuje predložením:
	1. kolaudačného rozhodnutia bez vád a nedorobkov, ktoré majú alebo môžu mať vplyv na funkčnosť, ak je Predmetom Projektu stavba; právoplatnosť kolaudačného rozhodnutia musí Užívateľ doložiť najneskôr do 30 dní po predložení záverčenej ŽoP, resp. ŽoP na poskytnutie predfinancovania poslednej časti príspevku, alebo
	2. preberacím/odovzdávacím protokolom/dodacím listom, ktoré sú podpísané, ak je Predmetom Projektu zariadenie, dokumentácia, iná hnuteľná vec, právo alebo iná majetková hodnota, pričom z dokumentu alebo doložky k nemu (ak je vydaný treťou osobou) musí vyplývať prijatie Predmetu Projektu Užívateľom a prevádzkyschopnosť Predmetu projektu, alebo
2. dosiahnutie cieľových hodnôt merateľných ukazovateľov projektu s časom plnenia „ku dňu ukončenia realizácie projektu“.

Užívateľ môže predložiť záverečnú žiadosť o platbu aj v prípade, že je predmet projektu fyzicky zrealizovaný, avšak nie je úplne funkčný, alebo nedosiahol cieľovú hodnotu merateľného ukazovateľa A104 – Počet vytvorených pracovných miest[[10]](#footnote-10) a/alebo nie je splnená niektoré z podmienok v bode 1. Žiadateľ v takom prípade v poznámkach k stavu realizácie projektu v monitorovacích údajoch k žiadosti o platbu uvedie dôvody nesplnenia dotknutej podmienky, resp. podmienok a termín preukázania jej, resp. ich splnenia, pričom ten nesmie byť neskorší ako 30 dní od predloženia záverečnej ŽoP.

## Monitorovanie po ukončení projektu (t.j. v období udržateľnosti)

Obdobie udržateľnosti projektu predstavuje časový úsek, v rámci ktorého je užívateľ povinný zabezpečiť zachovanie účelu a podmienok realizácie projektu, na základe ktorých bol užívateľovi poskytnutý príspevok, vrátane zamedzenia podstatnej zmeny projektu špecifikovanej v čl. 1 ods. 3 VZP.

Obdobie udržateľnosti trvá 5 rokov, resp. 3 roky (v prípade projektov zameraných na aktivitu A1) a začína plynúť v kalendárny deň, ktorý bezprostredne nasleduje po kalendárnom dni, v ktorom bol užívateľovi vyplatený príspevok (pripísaná na účet posledná jeho časť, ak nebol vyplatený naraz), resp. zúčtovaný príspevok (schválená ŽoP – zúčtovanie) poskytnutý systémom predfinancovania), podľa toho, či bola posledná platba poskytnutá systémom refundácie alebo predfinancovania.

Osobitné postavenie medzi merateľnými ukazovateľmi, ktoré sú v období udržateľnosti projektu (okrem udržania fyzických výsledkov projektu, obstaraného, resp. zhodnoteného majetku) monitorované, má, vzhľadom na svoju povahu, merateľný ukazovateľ A104 – Počet vytvorených pracovných miest, pri ktorom platí, že:

1. počet novovytvorených pracovných miest predstavuje prírastok pracovných miest v subjekte užívateľa, t.j. výsledkom musí byť nárast celkového počtu pracovných miest,
2. dočasný výpadok (uprázdnenie pracovného miesta) vytvoreného v dôsledku realizácie projektu neprekračujúci obdobie 60 kalendárnych dní v priebehu roku (za rok nepovažuje kalendárny rok ale obdobie začínajúce v deň začatia obdobia udržateľnosti projektu, t.j. počas celého trvania obdobia udržateľnosti projektu nesmie celkové obdobie, počas ktorého nebolo miesto obsadené, prekročiť súhrnné 180 kalendárnych dní).

V prípade, že počas obdobia udržateľností projektu hrozí, že niektorá z vyššie spomenutých podmienok nebude dodržaná (dôjde k odchodu zamestnancov, a tým k neudržaniu čistého nárastu celkového počtu zamestnancov alebo k situácii, že dočasné neobsadenie pracovného miesta prekročí akceptované obdobie 60 kalendárnych dní v priebehu roka), je prijímateľ povinný uvedené bezodkladne oznámiť MAS, s uvedením dôvodu, ktorý viedol, resp. pravdepodobne povedie k neudržaniu cieľovej hodnoty merateľného ukazovateľa, vrátane opatrení, ktoré užívateľ zrealizoval, resp. plánuje realizovať na elimináciu negatívnych dôsledkov na dodržanie podmienok vyplývajúcich zo zmluvy o príspevku. MAS následne (v spolupráci s RO) vyhodnotí vzniknutý situáciu, vrátane uplatnenia prípadnej sankcie, žiadosti o vrátenie časti alebo celého vyplateného príspevku z dôvodu podstatného porušenia zmluvy.

Užívateľ je v povinný predkladať NMS počas obdobia udržateľnosti NMS za každých 12 mesiacov od začiatku obdobia udržateľnosti projektu. Užívateľ predkladá NMS do 30 kalendárnych dní po uplynutí monitorovaného obdobia príslušnej NMS. Užívateľ predloží prvú NMS do 30 kalendárnych dní po uplynutí 12 mesiacov od vyplatenia príspevku. Následne užívateľ predkladá NMS počas ďalších 5, resp. 3 rokov v prípade v prípade projektu spadajúceho pod aktivitu A1 (v zmysle zmluvy o príspevku),

Užívateľ predkladá sken NMS (vyplneného a štatutárnym orgánom užívateľa podpísaného formulára NMS) e-mailom. Vzor NMS je prílohou č. 7 tejto príručky

***Príklad:***

*Užívateľ ukončil realizáciu projektu 30. júna 2021, zodpovedajúci príspevok mu bol vyplatený (pripísaný na účet) 31. augusta 2021. Obdobie udržateľnosti projektu je v zmluve o príspevku stanovené na 5 rokov. Prvú následnú monitorovaciu správu za obdobie od 1. septembra 2021 do 31. augusta 2022 predloží užívateľ MAS najneskôr 30. septembra 2022. Následne bude užívateľ predkladať NMS každých 12 mesiacov až do uplynutia obdobia udržateľnosti projektu.*

Obsahom NMS sú okrem iného nasledovné údaje:

* informácie o dodržaní podmienok udržateľnosti projektu,
* údaje o stave plnenia merateľného ukazovateľa alebo iných údajov s časom plnenia po ukončení realizácie projektu,
* identifikácia rizík a problémov, ktoré by mohli negatívne ovplyvniť splnenie podmienok udržateľnosti projektu.

Monitorovanie udržateľnosti projektu sa končí schválením poslednej následnej monitorovacej správy.

## Identifikácia pochybení pri monitorovaní projektu

Užívateľ je zodpovedný za presnosť, správnosť, pravdivosť a úplnosť všetkých informácií a podkladov poskytovaných MAS prostredníctvom monitorovacích údajov a NMS. Užívateľ je povinný poskytnúť potrebnú súčinnosť pri kontrole NMS, resp. monitorovacích údajov v súlade s podmienkami zmluvy o príspevku.

MAS v prípade identifikácie rozporu údajov uvedených v doplňujúcich monitorovacích údajoch, resp. v NMS a reálneho pokroku v realizácii projektu, resp. stavu udržanie cieľových hodnôt merateľných ukazovateľov, prípadne nedodržania inej povinnosti užívateľa vyplývajúcej z podmienok definovaných v zmluve o príspevku, vyhodnotí vzniknutý stav a podľa závažnosti identifikovaného rozporu bude postupovať v súlade so zmluvou o príspevku.

MAS, resp. RO na základe posúdenia monitorovaných údajov, resp. NMS s podmienkami v zmluve o príspevku môže:

* vykonať finančnú kontrolu na mieste najmä v súvislosti s overením reálneho stavu deklarovaných hodnôt merateľných ukazovateľov,
* požadovať vrátenie časti vyplateného príspevku v prípade nedosiahnutia, resp. neudržania cieľových hodnôt záväzných merateľných ukazovateľov projektu definovaných zmluvou o príspevku,
* odstúpiť od zmluvy o príspevku v prípade podstatných zmien projektu.

## Merateľné ukazovatele na úrovni projektu

Užívateľ je v rámci monitorovania projektu povinný monitorovať merateľné ukazovatele podľa zoznamu merateľných ukazovateľov na úrovni projektov, ktoré boli súčasťou výzvy na predkladanie ŽoPr, predloženej ŽoPr a ktorých hodnoty sa užívateľ zaviazal dosiahnuť v prílohe zmluvy o príspevku.

Užívateľ sa v zmluve o príspevku zaväzuje, že bude napĺňať plánované hodnoty merateľných ukazovateľov výsledku dohodnutých v zmluve o príspevku.

V prípade, že užívateľ nebude dosahovať napĺňanie ukazovateľov, dochádza k porušeniu zákona o rozpočtových pravidlách, konkrétne ustanovenie § 31 ods. 1 písm. j) zákona – nehospodárne, neefektívne a neúčinné vynakladanie verejných prostriedkov.

## Podmienky poskytnutia príspevku v období platnosti a účinnosti zmluvy o príspevku

Cieľom tejto kapitoly je definovať tie podmienky poskytnutia príspevku, ktorých splnenie bolo predmetom overenia v procese schvaľovania ŽoPr a ktoré musia byť dodržané až do ukončenia obdobia udržateľnosti projektu. V nadväznosti na uvedené môžu byť predmetom kontroly zo strany MAS počas celého obdobia platnosti a účinnosti zmluvy o NFP. V nadväznosti na uvedené je Príručka pre užívateľa Právny dokumentom v zmysle článku 2 ods. 2.5 zmluvy o príspevku, definujúcim, ktoré podmienky poskytnutia príspevku, prípadne v akom rozsahu, resp. za akých podmienok musia byť dodržané aj počas obdobia platnosti a účinnosti zmluvy o príspevku.

1. **Právna forma**

V prípade zmene subjektu užívateľa alebo zmene jeho právnej formy počas obdobia platnosti a účinnosti zmluvy o príspevku, musí byť dodržaná táto podmienka poskytnutia príspevku, t.j. zmena právnej formy na takú, ktorá nebola zahrnutá v podmienkach výzvy, nebude akceptovateľná.

V prípade projektov spadajúcich pod aktivitu A1 bola v rámci tejto podmienky overovaná aj veľkostná kategória podniku. Táto podmienka vychádza zo schémy pomoci de minimis a je podmienkou pre poskytnutie pomoci. Nadobudnutím účinnosti zmluvy o príspevku (týmto momentom sa pomoc považuje za poskytnutú) sa táto podmienka považuje za skonzumovanú, a teda zmena veľkostnej kategórie užívateľa v období platnosti a účinnosti zmluvy o príspevku nie je podstatným porušením zmluvy o príspevku.

1. **Podmienka, že žiadateľ nie je podnikom v ťažkostiach**

V prípade, že sa užívateľ v období platnosti a účinnosti zmluvy o príspevku stane podnikom v ťažkostiach, uvedené bude považované za podstatné porušenie zmluvy len v prípade, ak daná skutočnosť priamo ovplyvní schopnosť užívateľa riadne zrealizovať projekt alebo udržať jeho výsledky počas obdobia udržateľnosti.

1. **Podmienka finančnej spôsobilosti spolufinancovania projektu**

MAS môže, v zmysle čl. 5 ods. 5.2 písm. d) zmluvy o príspevku (počas obdobia realizácie projektu) vyžiadať od užívateľa preukázanie disponovania finančnými prostriedkami na spolufinancovanie oprávnených výdavkov projektu.

1. **Podmienka, že žiadateľ má schválený program rozvoja a príslušnú územnoplánovaciu dokumentáciu**

Táto podmienka sa schválením ŽoPr považuje za skonzumovanú a ďalej sa neoveruje.

1. **Podmienka, že štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v procese schvaľovania žiadosti o príspevok neboli právoplatne odsúdení za niektorý z vybraných trestných činov**

Táto podmienka sa schválením ŽoPr považuje za skonzumovanú a ďalej sa neoveruje, s výnimkou prípadov, ak by štatutárny orgán, člen štatutárneho orgánu, prokurista/i, osoba splnomocnená zastupovať užívateľa boli právoplatne odsúdení za trestný čin v súvislosti s financovaným projektom. Takéto právoplatné odsúdenie člena štatutárneho orgánu alebo splnomocnenej osoby znamená podstatné porušenie zmluvy o príspevku.

1. **Podmienka, že žiadateľ, ktorým je právnická osoba, nemá právoplatným rozsudkom uložený trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie alebo trest zákazu účasti vo verejnom obstarávaní**

V zmysle článku 2 ods. 2.10 zmluvy o príspevku „Príspevok nemožno poskytnúť Užívateľovi, ktorému bol na základe právoplatného rozsudku uložený trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie alebo trest zákazu účasti vo verejnom obstarávaní podľa § 17 až 19 zákona č. 91/2016 Z. z. o trestnej zodpovednosti právnických osôb a zmene a doplnení niektorých zákonov v účinnom znení. V prípade, ak v čase nadobudnutia právoplatnosti rozsudku podľa prvej vety už bol Príspevok alebo jeho časť Užívateľovi vyplatený, MAS má právo odstúpiť od Zmluvy o poskytnutí Príspevku pre podstatné porušenie Zmluvy o poskytnutí Príspevku Užívateľom podľa článku 9 VZP a Užívateľ je povinný vrátiť Príspevok alebo jeho časť v súlade s článkom 10 VZP.“

1. **Oprávnenosť aktivít projektu**

Podmienka je overovaná do ukončenia realizácie projektu. Zrealizovaním projektu sa podmienka považuje za skonzumovanú, pričom užívateľ má povinnosť udržať výsledky projektu počas obdobia udržateľnosti.

Užívateľ je povinný ukončiť realizáciu projektu do 9 mesiacov od nadobudnutia účinnosti zmluvy s výnimkou, ak MAS súhlasila (na základe užívateľom predloženej žiadosti o zmenu) s predĺžením realizácie projektu nad 9 mesiacov.

1. **Podmienka, že žiadateľ nezačal práce na projekte**, resp. **realizáciu projektu pred nadobudnutím účinnosti zmluvy o príspevku**, resp. **predložením ŽoPr na MAS**

Po nadobudnutí účinnosti zmluvy o príspevku je uvedená podmienka overovaná aj v rámci AFK, resp. FKnM ŽoP.

1. **Podmienka, že projekt je realizovaný na území MAS**

Podmienka je overovaná počas obdobia realizácie projektu, pričom výsledky projektu musia byť udržané v území MAS aj počas obdobia udržateľnosti.

1. **Súlad s horizontálnymi princípmi**

Podmienka musí byť splnená počas celého obdobia platnosti a účinnosti zmluvy o príspevku.

1. **Oprávnenosť výdavkov projektu**

Podmienka je overovaná MAS v rámci AFK, prípadne a FKnM ŽoP, pričom môže byť predmetom následných kontrol ďalším kontrolnými orgánmi. Porušenie podmienky oprávnenosti výdavkov vedie k vylúčeniu z financovania konkrétnych výdavkov a spravidla nie je podstatným porušením zmluvy o príspevku.

1. **Kritériá pre výber projektov**

Schválením ŽoPr sú kritéria pre výber projektu skonzumované a ďalej sa neoverujú s výnimkou prípadov žiadosti o zmenu, v rámci ktorej je posudzovaný prípadný vplyv zmeny na schválenie ŽoPr.

1. **Podmienky vyplývajúce zo schémy pomoci**

Poskytnutím pomoci (nadobudnutím účinnosti zmluvy o príspevku) sa tieto podmienky považujú za skonzumované s výnimkou podmienky, aby v období udržateľnosti projektu nedošlo k zásadnému poklesu zamestnanosti v podniku vo vzťahu k podporenému projektu.

1. **Podmienky týkajúce sa štátnej pomoci**

Podmienka musí byť splnená počas celého obdobia platnosti a účinnosti zmluvy o príspevku.

1. **Podmienka neporušenia zákazu nelegálneho zamestnávania štátneho príslušníka tretej krajiny**

Schválením ŽoPr sa uvedená podmienka považuje za skonzumovanú, avšak v zmysle článku 10 ods. 1 písm. f) VZP sa užívateľa zväzuje vrátiť príspevok alebo jeho časť, ak porušil zákaz nelegálneho zamestnávania cudzinca podľa § 33 ods. 3 zákona o príspevku z EŠIF.

1. **Podmienka mať povolenia na realizáciu projektu**

Uvedená podmienka musí byť, vzhľadom na svoj charakter, splnená do ukončenia realizácie projektu.

1. **Podmienka mať vysporiadané majetkovo-právne vzťahy**

Uvedená podmienka musí byť splnená počas celého obdobia platnosti a účinnosti zmluvy o príspevku.

1. **Maximálna a minimálna výška príspevku**

Schválením ŽoPr sa uvedená podmienka považuje za skonzumovanú.

# Prílohy

|  |  |
| --- | --- |
| Č.  | Príloha |
|  | Dizajn manuál  |
|  | Logo MIRRI SR |
|  | Žiadosť o platbu |
|  | Inštrukcia k žiadosti o platbu |
|  | Oznámenie zmeny |
|  | Žiadosť o zmenu zmluvy |
|  | Následná monitorovacia správa |

1. Výkon finančnej kontroly na mieste prebieha podľa § 9 a ustanovení § 20 až 27 Zákona o finančnej kontrole a audite a o zmene a doplnení niektorých zákonov č. 357/2015 Z.z. [↑](#footnote-ref-1)
2. Účinnosť zmluvy je stanovená v zmluve o príspevku, zvyčajne trvá 5 rokov od ukončenia realizácie projektu a končí schválením poslednej následnej monitorovací správy projektu – viac informácií je uvedených v časti 8 Monitorovanie projektu. [↑](#footnote-ref-2)
3. Ekvivalentom zaslania správy z kontroly/čiastkovej správy z kontroly poštou je osobné prevzatie užívateľom. [↑](#footnote-ref-3)
4. Podľa § 6 písm. b) zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov prekážkou práva byť volený je právoplatné odsúdenie za úmyselný trestný čin, ak odsúdenie nebolo zahladené. Podľa § 13a ods. 1 písm. d) zákona o obecnom zriadení mandát starostu zaniká právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený. [↑](#footnote-ref-4)
5. Zmena dispozície s majetkom nadobudnutým a/alebo zhodnoteným z príspevku podlieha do ukončenia obdobia udržateľnosti aj súhlasu RO (čl. 6 ods. 3 VZP). [↑](#footnote-ref-5)
6. Typológia nezrovnalostí OLAF [↑](#footnote-ref-6)
7. v súlade s § 528 Občianskeho zákonníka [↑](#footnote-ref-7)
8. Okrem prípadov, keď by bola pozastavením financovania ohrozená realizácia projektu, resp. iných špecifických prípadov. [↑](#footnote-ref-8)
9. RO voči finančnému limitu 40,00 EUR posudzuje iba sumu príspevku, ktorý tvoria len prostriedky EÚ a ŠR na spolufinancovanie poskytnuté podľa zmluvy o príspevku bez možnosti zahrnutia sankcie alebo úroku z omeškania. [↑](#footnote-ref-9)
10. Za nedosiahnutie cieľovej hodnoty merateľného ukazovateľa sa nepovažuje situácia ak sa dosiahnutá hodnota líši od cieľovej o menej ako 5 %. [↑](#footnote-ref-10)